Диңгеҙ саҡыра, диңгеҙ\nБашҡортостан диңгеҙселәре хәрби диңгеҙ флоты көнөн билдәләне. Республиканан флотта 70 мең самаһы егет хәрби бурысын үтәгән. Байрам уңайынан Өфөнөң Еңеү паркында ла флот байрағы күтәрелде.\nЗөһрә һәм Динар Карамовтар өсөн Рәсәй хәрби диңгеҙ флоты көнө ғаилә байрамына әйләнгән. Дуҫтар, хеҙмәттәштәр менән күрешеп аралашыу көнөн улар көтөп ала.\nБашҡортостандан хәрби диңгеҙ флотында төрлө йылдарҙа 70 000 меңгә яҡын ир-егет хеҙмәт иткән. Йыл һайын уҙғарылып килгән матур байрам төрлө быуын диңгеҙселәрен берләштерә. Хәрби бурыстарын намыҫ менән үтәүселәргә рәхмәт һүҙҙәре лә еткерелә.\nРима Батталова, Дәүләт Думаһы депутаты: «Беҙҙең республикала был байрамдың юғары кимәлдә уҙыуы бик ҡыуаныслы. Бөгөн мин ветерандарыбыҙҙы ҡотлай алыуыма шатмын. Аяҙ күк, тыныс таңдар өсөн көс көрәшеүселәр иң оло рәхмәткә лайыҡ».\nФәрит Ғәниев, Башҡортостан башлығы ярҙамсыһы: «Республика Башлығы исеменән бөтә диңгеҙселәрҙе байрамдары менән ҡотлайым. Тап ошондай саралар йәштәрҙә илһөйәрлек тойғоһон тәрбиәләй. Изге йола киләсәктә лә дауам итһен».\nРеспубликаның Диңгеҙселәр йыйылышы әүҙем эшләүсе ойошма. Уҙған аҙнала уның ағзалары Хәрби дан музейындайәмәғәтселек иғтибарына Башҡортостан моряктары тураһында яңы китап тәҡдим итте. Баҫмала Башҡортостандан сыҡҡан йөҙҙәрсә диңгеҙсенең хәрби ҡаһарманлығы, Ватанға тоғро хеҙмәт итеүе хаҡында бәйән ителә.\nДиңгеҙселәр байрамы ысын мәғәнәһендә патриотик байрамға әүерелде. Һәр йыл һайын июлдең һуңғы йәкшәмбеһе диңгеҙ һынауҙары үткән ветерандар һәм уларҙан өлгө алырға әҙер йәштәрҙе осраштыра.


«Киске Өфө» гәзитенең сайты - АҠСАҺЫҘЛЫҠ КӨРСӨГӨН "ШАЙМОРАТИКТАР" ЯРҘАМЫНДА ХӘЛ ИТТЕК - 2016 - Мәҡәләләр\nАҠСАҺЫҘЛЫҠ КӨРСӨГӨН "ШАЙМОРАТИКТАР" ЯРҘАМЫНДА ХӘЛ ИТТЕК\nБөгөн беҙҙә ҡунаҡта - иҡтисадсы, бөтә Рәсәйҙә үҙенең "шайморатиктар" тип аталған тауар талондары менән билдәлелек яулаған Рөстәм Дәүләтбаев. Рөстәм Хәйбулла улы ХХ быуат башы немец иҡтисадсыһы Йохан Сильвио Геззелдең "Ирекле аҡса" теорияһын Рәсәйҙә, хатта донъяла ла беренсе булып тормошҡа ашыра алған белгес. Быға тиклем Геззель теорияһы утопия тип иҫәпләнгән була. Ул теория, уйлап сығарылғандан һуң 100 йыл үткәс, башҡорт егете Рөстәм Дәүләтбаевты илһамландыра. Һөҙөмтәлә, уның Ҡырмыҫҡалы районы Шайморатов ауылында атҡарылған "иҡтисади мөғжизә" тип аталған тәжрибәһе үҙенең ғәмәлгә яраҡлы икәнлеген дәлилләй. Хәҙер "шайморатиктар" феномены менән Рәсәйҙең бик күп төбәктәрендә ҡыҙыҡһыналар. Башҡортостандағы был уникаль күренеште өйрәнергә, Рөстәм Дәүләтбаев менән әңгәмәләшергә, тип, ике йыл элек Санкт-Петербург Аграр университеты ректоры Виктор Алексеевич Ефимов Ҡырмыҫҡалы районына килгәйне. Профессор менән әңгәмәне гәзитебеҙҙең бер һанында яҙып сыҡҡайныҡ инде. Ә шулай ҙа, "шайморатиктар" тигән тауар талондары ни яғы менән үҙенсәлекле һәм ҡыҙыҡлы? Рөстәм ДӘҮЛӘТБАЕВ менән шул хаҡта әңгәмә ҡорабыҙ.\nМин - иҡтисадсы. Тамырҙарым - Сибай ҡалаһынан. Атай-әсәйем хеҙмәт командировкаһына ебәрелгәнгә күрә, бала сағым Монголияла үтте. Монголиянан ҡайтҡас, мәктәпте Сибай ҡалаһында тамамланым. Унан һуң Магнитогорск дәүләт университетында уҡыным, уны тамамлағас, ике йыл ошо ҡалала эшләнем һәм Сибайға ҡайттым. Ҡала хакимиәтендә эшләнем. 2004 йылда Сибайҙан Өфөгә күстем. Өфөнән Ҡырмыҫҡалы районына барып эләктем. Әле Өфөлә йәшәйем. Мине бөгөн йыш ҡына Рәсәйҙең төрлө ҡалаларына иҡтисадсылар алдында лекция уҡырға саҡыралар. Кешеләрҙе "шайморатиктар" тип аталған иҡтисади тәжрибәм ҡыҙыҡһындыра. Фәндә күптән билдәле булһа ла, ғәмәлдә әллә ни билдәлелек яуламаған ошо эште Ҡырмыҫҡалы районының Шайморатов хужалығы нигеҙендә башлап ебәргәйнек. Тәжрибәлә беҙ кире процент иҫәпле аҡса (деньги с отрицательной процентной ставкой) ҡулландыҡ. Ошо темаға башкөллө сумыр алдынан йәшәйеш нигеҙен тәшкил иткән ҡайһы бер темалар тураһында һөйләшеп алайыҡ.\nХалыҡҡа герой кәрәк\nКем ул герой? Ул - халыҡ менән иңгә-иң терәп алға барыусы, ауыл, ҡала, төбәк, ил мәнфәғәтен ҡайғыртыусы шәхес. Тимәк, власть эйәһе. Власть ниндәй булырға тейеш? Көслө һәм ихтыярлы. Халыҡ менән идара итергә теләһәгеҙ, көсөгөҙҙө һәм ихтыярығыҙҙы эшкә егә алаһығыҙ. Әммә ул юлды кәңәш итә икән, тип уйлай күрмәгеҙ. Нисек кенә булғанда ла, халыҡҡа таянырға кәрәк. Ысын мәғәнәһендәге власть формулаһы биш кенә нигеҙҙән тора. Бына улар:\n- Рухи байлыҡ матди байлыҡтан өҫтөнөрәк. Был йөрәгеңдә Аллаға һөйөү йөрөтөүҙе аңлата. Мөлкәт кешене ҡотҡармай, ә күңелдәге Алла ҡотҡара.\n- Дөйөм ихтыяж шәхси ихтыяждан өҫтөнөрәк. Халыҡ ихтыяры бер кеше ихтыярынан мөһимерәк. Ошоно хәтерендә тотҡан лидерға халыҡ та ышана.\n- Ғәҙеллек - закондан юғарыраҡ. Әхлаҡ - закондан өҫтөн. Бөгөнгө көн ысынбарлығынан сығып ҡулланғанда, беҙ кәмендә закондарҙың ғәҙел булыуын талап итергә тейешбеҙ. Әхлаҡ нимә? Ололарҙы ололау, ғаилә, дин ҡиммәттәре. - Хеҙмәт итеү эйә булыуҙан ҡиммәтерәк. Власты шәхси мәнфәғәтең өсөн түгел, ә халыҡҡа хеҙмәт итеү өсөн файҙаланалар. Халыҡ үҙенә хеҙмәт иткән кешегә генә власть бирә. Ялағайланмай, ә ысын мәғәнәһендә халыҡҡа хеҙмәт итеү кәрәк. Власть милектән мөһимерәк. Бай хакимдар һәр ваҡыт бәләгә тарый. Ошоно аңлау эсер һыу һымаҡ кәрәк. Милекте властан өҫтөнөрәк ҡуйған заман үҙенең һуңғы көндәрен кисерә. Беҙ бының тере шаһиттары.\nБөгөн милли идея кәрәк, тигән саҡырыуҙар, бәхәстәр йышайҙы. Идея түгел, хыял кәрәктер, тип уйланыла. Власть хыял берлегенән тыуа. Халыҡ менән бер киләсәк өсөн хыялланған лидер ғына иленә файҙа килтерә. Хыялдары халыҡтың хыялы менән тап килмәгән лидер - иленә ҡайғы ғына алып килә. Байығып, сит илгә күсеп китергә хыялланған кеше ысын лидер була алмай.\nЛибераль идараның төп хатаһы аҡса ярҙамында идара итеүҙә. Был юлдың ҡайҙа алып бара икәнлеген бөгөн үҙ күҙебеҙ менән күрәбеҙ. Аҡса менән идара итеү ришүәтселеккә, теҙгенде ҡулдан ысҡындырыуға килтерә.\nБеҙ бөгөн, беҙгә яңы геройҙар кәрәк, тибеҙ. Геройҙар власты үҙ ҡулына алырлыҡ булырға тейеш. Хыялдың дәғүәселәре - закон менән аҡса. Миллион һум эшләп алыу хыялы - бик алдатҡыс, тоҙаҡлы юл. Үҙем шул тоҙаҡҡа эләккәнем булды. Эләктеңме - бар нәмәңде юғалттың, тигән һүҙ. 1991 йылда Советтар Союзы "һалҡын һуғыш"та тәүҙә мәҙәниәт өлкәһендә еңелде, унан килеп, иҡтисади еңелеүгә дусар булды. Шунан төрлө алдаҡ реформалар, милекте тартып алыуҙар башланып китте. Был күренеште халыҡ һис кенә лә тыныс ҡабул итә алманы, әлбиттә.\nАртель һәм кооператив етештереү\nҘурҙан ҡупҡанда, беҙҙә көнбайыштың ирекле баҙары бөтөнләй юҡ. Беҙҙә һөнәрселек, кәсепселек (промысловая экономика) иҡтисады өҫтөнлөк итә. Маҡсатты аҡса алыштыра, һәр кеше үҙ һөнәренән килем алырға тырыша. Быларҙан тыш, икенсе идара ысулы ла бар. Ул - "дөйөм эш шәхси милектән өҫтөнөрәк" тигән ҡағиҙәгә нигеҙләнгән "Етештереүҙең Азия ысулы" тип атала. Был да беҙгә хас. Тарихҡа күҙ һалайыҡ. Сталин ваҡытында инновациялар күп булған. Ниндәй маҡсат алға ҡуйылған? Кешене йыһанға осороу маҡсаты. Йыһанды яулау хыялы кешеләрҙе илһамландырған. Күҙ алдына килтерәйек әле: 1945 йылда Советтар Союзы һуғыштан иң күп юғалтыуҙар кисереп килеп сыға. Һәм, 1945 йылдан алып, 16 йыл эсендә, СССР иҫ киткес тиҙ үҫеш алып, Гагаринды йыһанға осороуға өлгәшә. Был - меңәр йылдар буйы күрелмәгән хәл. Был алға китештең нигеҙ ташы ниҙән ғибәрәт инде? Иосиф Сталин режимында ҡулланыусы продукцияһының 40 проценты шәхси артель тип аталған предприятиеларҙа, беҙҙеңсә, кооперативтарҙа етештерелгән. Быны күптәр белмәй ҙә. СССР-ҙағы тәүге инновацион тауарҙар (телевизор, радиоалғыс, радиола), көнкүреш тауарҙарының күпселеге шәхси артелдәрҙә эшләп сығарылған.\nВласҡа Хрущев килгәс, ул илдәге был артелдәрҙе дәүләт ҡарамағына күсереү тураһында указға ҡул ҡуя. Шулай итеп, заманса ҡорамалдар менән эшен йәйелдереп өлгөргән күп кенә артелдәр юҡҡа сыға. Артель йәки кооператив нимә ул? Ул - артып ҡалғанды бергә туплап, үҙеңә етмәгән тауар алыу ҡағиҙәһен күҙ уңында тотҡан бер маҡсатлы кешеләр берләшмәһе. Артелде артель иткән нәмә - уның идара үҙенсәлеге. Хәҙерге ойоштороу-хоҡуҡи формалар төрлө-төрлө: яуаплылығы сикләнгән асыҡ, ябыҡ йәмғиәттәр, акционерҙар йәмғиәттәре һәм башҡалар. Капиталистик формаларҙа капитал идара итә. Нимә ул капитал? Ул - аҡса. Йәғни, ойошмаға күпме аҡса һалаһың, һинең тауышың да - шул саҡлы. Ә икенсе бер иптәш аҡсаны күберәк һалһа, күпселек тауыш уныҡы буласаҡ. Был ғәҙелме? "Ҡалын" кеҫәле кеше менән аҡсаһыҙҙың кемеһе аҡыллыраҡ? Ҡырҡа ғына әйтеп булмай. Идара йәһәтенән кешенең аҡсаһы күп булыуы ғына әле уның аҡыллы булыуын гарантияламай. Кооператив ошо етешһеҙлекте төҙәтә лә инде. Кооператив идараһында тәү сиратта - кеше, унан һуң - капитал тора. Тауыш биреү ярҙамында хәл ителгәс, мәсьәләләр ҙә уңышлыраҡ йырып сығыла, уртаҡ фекерҙәр ҙә тиҙерәк табыла. Ни өсөн тигәндә, кооперативта маҡсат та, хыял да, киләсәк тә - бер. Ярай әле һуңғы төр бөгөн яңынан "уяна" башланы.\nДонъя иҡтисады өс төргә бүленә. Был турала ла әллә ни һөйләп бармайҙар. Беренсеһе - шәхси сектор. Шәхси секторға транснациональ корпорацияларҙан алып, шәхси эшҡыуарҙарға тиклем - барыһы ла инә. Икенсеһе - дәүләт секторы. Унда хәрби заказдар, хәрби сәнәғәт - дәүләттең үҙенә генә ҡараған өлкә инә. Өсөнсөһө - кооператив сектор. Кооператив сектор ул - кешеләр төркөмдәренә ҡараған иҡтисади берлектәр.\nБыл секторҙар динамикала нисек үҫә? Шәхси секторҙың иҡтисад күләме йылына 1 процентҡа күбәйә, дәүләт милке - 1 проценттан да аҙыраҡ капитал йыя. Кооперативтар секторының иҡтисади күләме йылына 15 процентҡа арта. Шәпме? Шәп! Капитализм ҡояшы байыуға табан бара, уның артынса ижтимағи аң күтәрелә. Йәнә, Аллаға шөкөр - беҙҙең ҡотло илебеҙҙә ҡулланыусылар йәмғиәте тигән бик шәп хоҡуҡи форма йәшәп килә. Халыҡ-ара закондар был өлкәне бик ентекле күҙәтеү аҫтында тота. Был хатта БМО-ла ла яҙылған. Был - беҙҙең юл, тип әйтә биреп ҡуйғайным инде. Ни өсөн? Сөнки Рәсәй, атап әйткәндә, Башҡортостан ошо форманың бишеге ул. Кооперативтар беҙҙең ырыу бүленеше өҫтөнлөк алғанда уҡ барлыҡҡа килгән. 1831 йылда барлыҡҡа килгән беренсе артель "Ҙур артель" тип атала, уға декабристар нигеҙ һала. Уның уставы музейҙа әле лә һаҡлана. Был артель әле беҙ һанап үткән нигеҙҙәргә таяна. Бөгөн был хәрәкәтте Европа ла, Һиндостан да, Ҡытай ҙа күтәреп алды. Рәсәйҙә был әле яңы башланып ҡына тора. Беҙҙең быуын эште башлай ғына ала. Ә инде уны дауам итеү - үҫеп килеүсе йәштәребеҙ иңенә төшөр бурыс.\nДонъяның иң бай кешеләре, халыҡ-ара тел менән әйткәндә, донъя элитаһы төйәкләнгән Швейцария һәр саҡ алтын урталыҡты һаҡлай. Унда 62 мең ағзаһы булған "Иҡтисади түңәрәк кооперативы" тип исемләнгән ойошма бар. Уның йыллыҡ тауар әйләнеше 1 миллиард 650 миллион доллар. Быны һумға әйләндерһәң, 70-кә ҡабатлаһаң, 115 миллиард һум килеп сыға. Швейцариялағы кооперативта ағза иҫәпләнгән 62 мең кеше өсөн 115 миллиард һумлыҡ тауар әйләнеше күпме килем килтерә икәнлеген күҙ алдына килтереүе ауыр түгел. Сағыштырыу өсөн: Күмертау ҡалаһында 61 мең кеше йәшәй. Әлеге 115 миллиардлыҡ тауар әйләнеше Күмертау предприятиеларында булһа, бай-бай ғәрәп илдәре ары торор ине. Йәнә бер миҫал. Испанияның төньяғындағы Басктар илендә "Мондрагон кооперативы" корпорацияһы 2008 йылғы көрсөктө бик еңел үткәрә. Шул уҡ ваҡытта Испанияның башҡа төбәктәре көрсөктән бөгөлөп төшә. "Мондрагон кооперативы" дөрөҫ юл һайлаған: уларҙың иҡтисады һатыу итеүгә генә нигеҙләнмәгән. Көрсөк етһә, һатыу иҡтисады емерелә лә төшә.\nТағы, бөгөн бик әүҙем ҡулланылышта йөрөгән термин менән аталған иҡтисад - импортты алмаштырыу ҙа бар. Ҡайһы бер сәйәсмәндәр уны поляк алмаһын Ирандан килтерелгәне менән алыштырыу тип кенә аңлай. Ысынында, уның мәғәнәһе башҡаса. Импортты алыштырыу - урындағы етештереүҙе әүҙемләштереү менән бәйле. Йәғни, бында ил эсендә етештерелгән тауарҙы халыҡ үҙе файҙалана, тигән һүҙ. Сит ил менән идара итеү өсөн уның ауыл хужалығын эшкә яраҡһыҙ итеү ҙә етә. Беҙ аҙыҡ-түлекте үҙебеҙ етештерергә өйрәнһәк, бер кемгә лә бойһонмай башлар инек. Шуның өсөн дә 1991 йылда тәүге туҡмаҡ ауыл хужалығы башына төштө. Ер - иҡтисадтың нигеҙ ташы. Иҡтисадҡа иң күп файҙа ауыл хужалығы тармағынан килә. Бер крәҫтиәндең хеҙмәте бүтән тармаҡтарҙан 15 кешене эш менән тәьмин итә. Ауыл хужалығына һалынған бер һум башҡа тармаҡтарға 2,64 һум файҙа килтерә. Бына был - импортты алыштырыу моделе. Уны йәмғиәттәр иҡтисады, тип тә атайҙар. Кешелек ҡапыл йәмғиәттәргә берләшеү юлына йөҙ борҙо.\nЯбай ғына кооператив схема миҫалын әйтәйем әле. Кооперативтағы кешеләр менән бергәләп, 30-ар мең һум торған 10 "айфон"ды 28-әр меңгә алырға теләйһегеҙ икән, ти. Һатыусыға барып, был теләгегеҙе әйтһәгеҙ, ул риза булмаясаҡ. "Мин бит һалым түләйем", - тип әйтәсәк. Ә һеҙ уға: "Ә һин телефондарыңды ал да, беҙҙең кооперативҡа ин. Беҙ һинән тауарыңды һатып алырбыҙ, һин һалым түләмәй генә килем алырһың. Кооперативтар күпселек һалымдарҙан азат ителгән", - тиһәгеҙ, һатыусы ҡуш ҡуллап риза буласаҡ. Бына һиңә 28 меңгә 30 меңлек телефон!\nАҡса, һүҙлектәрҙә күрһәтелгән мәғәнәһенән тыш, тағы бер мөһим һыҙатҡа эйә. Ул тауарҙы, эште хаҡы буйынса билдәләү ысулы ғына түгел, идара системаһы ла. Быны ла әллә ни һөйләп бармайҙар. Аҡса ул - идара итеү өсөн булдырылған абстракт нәмә. Элегерәк миңә бер кеше: "Рөстәм, һин матур һөйләйһең дә ул, ғәмәлдә, ошолай уҡ матур итеп эш эшләй алыр инеңме икән? Һөйләгәндә, бөтәбеҙ ҙә шәп, ә һин берәй нәмә килтереп сығарып ҡара", - тип әйтеп һалды. Был һүҙҙәр мине сығырымдан сығарҙы, әлбиттә. Һөҙөмтәлә, мин эшләгән берләшмәлә, илдә иҡтисади көрсөк барыуына ҡарамаҫтан, ике йыл эсендә: тауар әйләнеше - ун ике тапҡырға, етештереүсәнлек - 20 процентҡа, эш хаҡы - 28 процентҡа артты. Беҙ Артур Нурғәлиев менән халыҡта "шайморатиктар" тип исемләнгән идара итеү системаһын булдырҙыҡ.\n"Шайморатиктар" аптырағандың көнөнән күрелгән сара булараҡ башланды. Оҙаҡ йылдар Себер тарафтарында "оҙон" аҡса эшләгән Артур Нурғәлиев көндәрҙән бер көндө күңел ҡушыуы буйынса үҙенең туплаған байлығын Башҡортостандағы ауыл хужалығы тармағына һалырға ҡарар итә. Ул 150 миллион һумға фермаларҙы тулыһынса йүнәткән, мал-тыуар һатып алған һәм ер эшкәртеү эшенә тотонған. Аяҡҡа баҫтым ғына тигәндә, донъяны көрсөк быуа, түләй алмау касафаты беҙҙең геройыбыҙға ла килтереп тондора. Эшҡыуар хеҙмәткәрҙәренә эш хаҡы түләй алмай башлай, тегеләр прокуратураға мөрәжәғәт итә. Суд, билдәле, хеҙмәткәрҙәрҙе яҡлап сыға һәм суд приставтары эшҡыуарҙың иң тиҙ, иң еңел һатыла торған тауарын - мал-тыуарын тартып алып, һуйып, итен һатырға булып китә. Кем өсөндөр мал - ит сығанағы булһа, крәҫтиән өсөн ул - һөт бирә торған ҡорамал, станок бит инде. Булған ғына производство шулай "үлтерелә" яҙа. Шул көндәрҙә ул миңә, быға тиклем инвестиция механизмы буйынса кәңәш һораған танышына, мөрәжәғәт итте лә инде. Ул ваҡытта минең дә үҙ эшем "янып" өлгөргәйне.\nБеҙ ауыл хужалығында касса айырмаһының шаҡтай икәнлеген 2006 йылда уҡ аңлағайныҡ. Яҙғыһын сәсеүгә төшһәң, көҙгә тиклем һин хеҙмәткәрҙәреңә эш хаҡына, яғыулыҡ-майлау материалдарына, запас частарға аҡса түгәһең дә түгәһең. Ахыр сиктә, көҙ еткәс, уңышты йыйып алғас, уны һата башлап ҡына бер аҙыраҡ килемгә эйә булаһың. Ул килемде лә бурыстарыңды ҡайтарыуға тотонаһың әле. Банкҡа процентты түләргә кәрәк. Шундай күңелһеҙ хәл бына. Ә көрсөк башланғас, банктар кредитты бөтөнләй бирмәҫ була. Һөҙөмтәлә, яҙғы сығымдарға ла аҡса ҡалмай, тау шикелле бурыс йыйыла.\nӘлеге эшҡыуар менән эшләй башлағас, көндәлек сығымдарға аҡса булһын, тип, 2006 йылда беҙ Шайморатов ауылында һәм район үҙәге Ҡырмыҫҡалыла ике магазин төҙөп ултырттыҡ. Күпселек халыҡтың аҡсаһы булмаһа ла, бюджет урындарында эшләүселәрҙеке бар ине әле. Улар берәй нәмә һатып алырға кәрәкһә, Өфөгә юллана, үҙенә кәрәклеһен баш ҡала магазиндарынан алып ҡайта. Тимәк, аҡса Өфөгә китә. Беҙгә бына ошо кешеләрҙе үҙ магазиндарыбыҙға йөрөтә башларға кәрәк ине. "Әйҙә, уларға кәрәкле тауарҙарҙы үҙебеҙ һатып алып, һата башлайыҡ, "бюджет"тағылар Өфөгә бармаҫ, беҙҙән һатып алыр, беҙ ул һумдарҙы үҙ эшебеҙҙе үҫтереүҙә файҙаланырбыҙ", - тигән тәҡдимем эшҡыуар тарафынан хуплау тапты. Күпмелер ваҡыттан һуң: "Магазиндар табыш килтерәме?" - тип ҡыҙыҡһындым. Эшҡыуар: "Әйтеүе генә еңел, мин бит үҙ эшселәремә аҡса түләй алмайым, шуға, улар ҙа минең магазиндан кә-рәк-яраҡ ала алмай", - тип яуапланы. Шулай итеп, беҙ аҡса ролен үтәүсе тауар чектарын үҙебеҙ эшләп сығарып, тауарҙы һумға ла, әлеге тауар чектарына ла һатып алып була торған система булдырҙыҡ. Идеяны бергәләп барлыҡҡа килтерҙек, ә проектты мин эшләнем. Ошо урында аҡса системалары хаҡында әйтеп үтеү кәрәк.\nӨс төрлө аҡса\nДонъяла ниндәй генә исемле аҡса юҡ. Ысынында, аҡса ни бары өс төрлө. Тәүгеһе - беҙҙең зитыбыҙға тейгән, беҙҙе ыҙалатҡан, әхлаҡ нигеҙәренә бөтөнләй тура килмәгән - ыңғай процент иҫәпле аҡса. Ул аҡсаның дәүмәле ваҡыт үтеү менән үҫә бара. Нимәһе әһәмиәтле, дин процентҡа аҡса биреүҙе лә, кредит алыуҙы ла тыя. Ә беҙ, сараһыҙҙан, ошо системаны файҙаланып йәшәй бирәбеҙ. Башҡа барыр юлыбыҙ юҡ. Процентһыҙ, 0 процент иҫәплеһе - аҡсаның икенсе системаһы. Ул система борондан ҡалған, архаик система. Алтын һымаҡ, йылдар үтеү менән ҡиммәтен дә юғалтмай, әммә үҫеш моделе лә юҡ уның. Өсөнсө система - кире процент иҫәпле аҡса. Ул Боронғо Египетта уҡ файҙаланылған. Кешеләргә, расписка яҙҙырып, иген биргәндәр. Ә иген ваҡыт үтеү менән үҙҡиммәтен юғалта. Шулай итеп, был аҡсаның ҡиммәте лә түбәнәйә. Ваҡыт үтеү менән "ҡартая", хаҡы төшә торған аҡса - "кире процентлы" тип атала. Уны йыйып булмай. Тиҙ арала нимәлер һатып алыу отошло. Беҙ үҙебеҙҙең кире процент иҫәпле аҡса системаһын булдырҙыҡ, тигәйнем инде. Ул аҡсаны йыйып барыуҙы файҙаһыҙ иттек. 28 көндә ике процентҡа кәмей торған тауар талондары ине улар. Йәғни, кеҫәңдә 100 шартлы берәмек ята икән, тотонмаһаң, бер айҙан һуң ул 98 һум ҡала. Барыһы ла ирекле. Теләмәһәң, алма. Ҡасан һум килерен көт. Һум килһә, хеҙмәт хаҡын һумлата алырһың. Теләһәң - бөгөн үк ал. Беҙҙең өсөн кешеләрҙең аҙыҡ-түлек, көнкүреш тауарҙары менән бәйле көндәлек мохтажлығынан арыныуы мөһим ине. Бер мәл, ышанаһығыҙмы, юҡмы, халыҡ геү килеп, "шайморатиктар" ярҙамында алыш-биреш итә башламаһынмы! Аҡса юҡлыҡтан баш осонда "эленеп" торған бурыс төйөндәре сиселде. Беҙҙең аҡса күҙ асып йомғансы "ҡул араһына инде": инәйҙәр юл буйҙарында ошо аҡсаға көнбағыш, һөт-май һатты, таксистар кеше ташыны. Ҡыҫҡаһы, беҙҙең талон бөтөн Ҡырмыҫҡалы районы буйлап таралды.\nҠырмыҫҡалы районы Шайморатов ауылындағы алдынғы хужалыҡ бөгөн дә уңышлы ғына эшләп килә. Беҙ барыһын да асыҡтан-асыҡ һөйләргә ғәҙәтләнгәнбеҙ. Был ихласлығыбыҙ үҙ ваҡытында, беҙҙең менән хоҡуҡ органдары ҡыҙыҡһына башлағас, ярҙам да итте. Суд беҙгә "шайморатиктар"ҙы баҫтырып сығарырға рөхсәт итте. Әле беҙ уның электрон варианты өҫтөндә эшләйбеҙ. Тик бер генә уңайһыҙлыҡ бар - күп кеше әле электрон карталар менән эш итә белмәй. Әйткәндәй, халыҡ тарафынан ҡушылған "шайморатик" һүҙе лә символик мәғәнәгә эйә. Барыбыҙ ҙа беләбеҙ - ул Бөйөк Ватан һуғышы ҡаһарманы, Башҡорт кавалерия дивизияһы командиры Миңлеғәле Шайморатов исеме менән аталған. Шайморатов - дәүләт тарафынан танылмаған, әммә халыҡ тарафынан танылған, ихтирам ителгән, йырҙарға ҡушып йырланған батыр. Икенсенән, һүҙҙең семантикаһына килгәндә, ул шаһи һәм морат һүҙҙәрен ҡушыу ярҙамында яһалған. Шаһи - төп, морат - хыял. "Төп хыял" тигән һүҙ. "Шайморатиктар"ҙы уңышлы файҙаланып, шуны аңланым: тормошҡа ашмаҫ хыялдар юҡ. Теләһәң, бөтөн донъяны яуларға була. Хыялың ғына булһын. Мин бер егетте беләм - уны һеҙ ҙә беләһегеҙ - бала сағынан үҙенә иң ҙур маҡсат ҡуйған: донъяны яуларға теләгән һәм хыялын тормошҡа ашырыу өҫтөндә арымай-талмай эшләп, 2014 йылда тиҙ йөрөшлө шашка буйынса донъя чемпионы булған. Айнур Шәйбәков тураһында әйтәм...\nИҡтисад белгесе Рөстәм Дәүләтбаевтан беҙ шундай һабаҡ алдыҡ: аҡса юҡ, тип, бойоғорға кәрәкмәй. Беребеҙҙә - һәләт, икенсебеҙҙә - идара итеү мөмкинлектәре, өсөнсөбөҙҙә - аҡса бар. "Яңғыҙ ҡарға яҙ килтермәй" тигәндәй, берләшеп, бер хыялға табан атлайыҡ! Уңышлы булыуҙың ябай ғына моделе был.\nЯҙылған: 27.06.16 | Ҡаралған: 1140


Башҡортостанда өсөнсө кварталда күсемһеҙ милек 4-5% ҡиммәтләнгән\n19 Ноябрь , 11:46\nБаҙар быйыл әүҙем үҫешә башланы, аналитиктар быны льготалы ипотека программаһы менән бәйләй.\nБашстат мәғлүмәттәре буйынса, беренсел баҙарҙа хаҡтар 2020 йылдың икенсе кварталына ҡарата — 5%, дүртенсе кварталына 9,5% артҡан. Икенсел баҙар ағымдағы йылдың апрель-июненә — 4,2%, уҙған йылдың аҙағына 8,8% үҫеш күрһәткән.\nРеспублика буйынса беренсел баҙарҙа квадрат метрҙың уртаса хаҡы беренсе кварталда — 71,8 мең һум, икенсеһендә — 73,8 мең һум, өсөнсөһендә 77,5 мең һум тәшкил иткән.\nИкенсел баҙарҙа «квадрат»тың уртаса хаҡы — 63,4, 64,9 һәм 67,7 мең һум.\nӨфөлә хаҡтар күпкә юғары. «Фатирҙар донъяһы» федераль порталы мәғлүмәттәре буйынса, беренсел баҙарҙа квадрат метрҙың уртаса хаҡы өсөнсө кварталда — 93,2 мең һумдан ашыу.\nӨфөлә беренсел баҙарҙағы фатирҙың уртаса хаҡы — 4,8 миллион һум.\nБаш ҡаланың икенсел баҙарындағы хәл: «квадрат»тың уртаса хаҡы — 82,4 мең һум, фатир — 4,62 миллион һум.


Башҡортостостанда һөтөн киптереү ысулын уйлап тапҡандар | ГТРК «Башкортостан» — Новости Уфы и РБ\n08 сентября 2015 — 15:23\nБашҡортостостанда балаларҙы туҡландырыу, косметология һәм һаулыҡ һаҡлау өлкәһендә яңы алымдар өйрәнелә. Аграр университет ғалимдары, нефть эшкәртеү сәнәғәте вәкилдәре менән берлектә бейә һөтөн киптереү ысулын уйлап тапҡан. Бейә һөтөн киптереү технологияһы Башҡортостанда быға тиклем һынау уҙғайны инде. Республика шифаханаларының береһендә сафҡа тапшырылған линия ҡыш көнө лә ҡымыҙ әҙерләү мөмкинлеген бирә. Аграр Универсиет ғалимдары тәҡдим иткән проект иһә һөттө киптергән саҡта, уның шифалығын тулыһынса һаҡлап ҡалыу мөмкинлеген бирә. Ҡымыҙсылыҡ Башҡортостанда хәҙер ғилми кимәлдә өйрәнелә. Аграр Университетта ошо юҫыҡтан айырым лекциялар курсы бар. Тимәк, бейә һөтөн киптереү кеүек өлкәгә йәштәрҙе ылыҡтырыуға ышаныс арта. Бейәнең киптерелгән һөтөнән төрлө ризыҡтар әҙерләү кеүек тәжрибәне тәү башлап беҙҙең республикала өйрәнәләр. Ошондай ысул тик Германия һәм Австрияла ғына үҙләштерелгән. Хәҙер Ҡаҙағыстан да бейә һөтөн киптереү ҡоролмаларын йыя. Яҡын киләсәктә Башҡортостан ҡымыҙсылары киптерелгән онтаҡтан ҡыш дауамында шифалы эсемлек етештерер тигән ышаныс бар. Бейә һөтөн киптереүгә бәйле грантты сәнәғәт кимәленә сығарыу өсөн кәм тигәндә лә ике йыл ваҡыт кәрәк буласаҡ. Башҡортостандың ҡымыҙ етештереү буйынса илдә беренсе урында килеүен иҫәпкә алғанда, ғалимдар тәҡдиме көнүҙәк булып ҡала.\nДонъяла иң шифалы эсемелектәрҙең береһе тип бейә һәм ишәк һөттәре һанала. Тик уларҙың файҙалы яҡтарын нисек һаҡларға һуң… Башҡортостан ғалимдарының был проекты киләсәктә үҙен тулыһынса аҡларға тейеш.


Молдова Республикаһы делегацияһы менән осрашыу - Правительство Республики Башкортостан\n/ Матбуғат үҙәге / Яңылыҡтар\nМолдова Республикаһы делегацияһы менән осрашыу\n29 майҙа Республика Йортонда Башҡортостан Башлығы вазифаһын ваҡытлыса башҡарыусы Радий Хәбиров Молдова Республикаһы Президенты Игорь Додон етәкселегендәге рәсми делегация менән осрашты.\n– Һеҙ Өфөгә Нур-Солтан ҡалаһынан, Юғары Евразия иҡтисад советынан һуң килдегеҙ. Рәсәй Президенты Владимир Путин ЕвразЭС башҡа дәүләттәр менән бәйләнештәр нығытырға йыйына, беренсе сиратта яҡын күршеләр, шулар иҫәбендә Модова Республикаһы менән тип белдерҙе, – тине Радий Хәбиров. – Башҡортостан хеҙмәттәшлеккә әҙер.\nТөбәк етәксеһе бер-нисә өҫтөнлөклө йүнәлеште һыҙыҡ аҫтына алды. Улар Башҡортостан менән Молдова араһында тауар әйләнешен арттырыуға йоғонто яһаясаҡ. Һүҙ ауыл хужалығы тармағы, биологик препараттар һәм ашламалар, сәнәғәт ҡорамалдары, машина төҙөлөшө тауарҙары хаҡында. Радий Хәбиров әйтеүенсә, гуманитар өлкәлә лә хеҙмәттәшлекте дауам итеү зарур.\nИгорь Додон Молдова үҙаллылыҡ алғандан бирле Башҡортостанға килгән беренсе Президент булыуын билдәләне һәм был сәфәр артабанғы хеҙмәттәшлеккә ҙур йоғонто яһар тигән ышанысын белдерҙе.\n– Рәсәй Федерацияһы Молдова Республикаһы иҡтисадындағы төп инвестор. Былтырғы йомғаҡтар буйынса ике дәүләт араһындағы тауар әйләнеше 1 млрд доллар тип баһаланды, – тине Игорь Додон. – Әммә беҙ Владимир Владимирович Путин менән килештек, артабан ике дәүләт төбәктәре араһындағы хеҙмәттәшлекте киңәйтәсәкбеҙ.\nЭшлекле осрашыу аҙағында Өфө менән Ғағауыз, Башҡортостандың Кушнаренко районы менән Молдованың Окницк районы, шулай уҡ Ишембай районы менән Бессарабский райондары араһындағы хеҙмәттәшлеккә ҡул ҡуйылды.\n2007 2008 2009 2010 2011 2012 2013 2014 2015 2016 2017 2018 2019 2020 2021 2022 Array Ғинуар Array Февраль Array Март Array Апрель Array Май Array Июнь Array Июль Array Август Array Сентябрь Array Октябрь Array Ноябрь Array Декабрь


Өфөлә Айгиз Баймөхәмәтовтың «Әкиәтһеҙ бала саҡ» исемле рус теленә тәржемәләнгән яңы китабы баҫылды // Мәҙәниәт | новости башинформ.рф\nӨфөлә Айгиз Баймөхәмәтовтың «Әкиәтһеҙ бала саҡ» исемле рус теленә тәржемәләнгән яңы китабы баҫылды\n17:59, 18 мая 2017 Мәҙәниәт\nӨФӨ, 2017 йыл, 18 май. /«Башинформ» мәғлүмәт агентлығы, Ләйлә Аралбаева/.\n«Инеш» нәшриәтендә яҙыусы һәм журналист, Шәйехзада Бабич исемендәге дәүләт йәштәр премияһы лауреаты Айгиз Баймөхәмәтовтың «Әкиәтһеҙ бала саҡ» тигән китабы донъя күрҙе. Әҫәрҙе рус теленә Айгөл Ғәйнуллина тәржемә иткән. Йәш яҙыусының яңы китабы — етем балаларҙың тормошо хаҡында «Ҡалдырма, әсәй!» повесының дауамы.\nКитапта өс республиканың халыҡ шағирҙары: Ҡәҙим Аралбай (Башҡортостан), Роберт Миңнуллин (Татарстан), Юрий Семендерҙың (Сыуашстан) рецензиялары бирелгән. Был осраҡлы түгел. Айгиздең ижады Башҡортостанда ғына түгел, күрше республикаларҙа ла әҙәбиәт һөйөүселәргә яҡшы таныш. Уның беренсе китабы рус, сыуаш, татар, ҡаҙаҡ, азербайжан телдәренә тәржемә ителгән.\nБашҡортостандың халыҡ шағиры Ҡәҙим Аралбай билдәләүенсә, Айгиз Баймөхәмәтовтың етем балаларҙың әсе яҙмышы, йәмғиәт яғынан йылы һәм иғтибар етмәүе тураһында бәйән иткән китабы хәҙерге башҡорт әҙәбиәтендә яңы һүҙ булды.\n«Талантлы башҡорт прозаигы Айгиз Баймөхәмәтов үҙе һәм замандаштары хаҡында иҫ киткес шәп повесть яҙған! Был матур һәм ҡыйыу башланғыс! Киләсәге өмөтлө! Айгиз «Ҡалдырма, әсәй!» тип аталған тәүге китабынан уҡ уҡыусыларҙың һөйөүен яуланы, йәмғиәттең иғтибарын йәлеп итте, был иһә һирәк осраған ижади бәхет. Бындай уңышҡа һаҡсыл ҡарарға, ошо танылыуҙы ҡәҙерләргә кәрәк. Киләсәктә Айгиз төрлө яҙмышлы кешеләр тураһында яңы яҡшы әҫәрҙәр ижад итер тигән ышаныс күңелемде йылыта», — тип яҙҙы Татарстандың халыҡ шағиры Роберт Миңнуллин.\nКитаптың тиражы — ике мең дана. Авто билдәләүенсә, «Әкиәтһеҙ бала саҡ» татар, ҡаҙаҡ һәм сыуаш телдәренә тәржемә ителә.


Өфөнөң Октябрь районы хакимиәтендә ғәҙәти булмаған сара -\nРФ яңы Ҡала төҙөлөшө кодексының 28 - се статьяһына ярашлы, торлаҡ йорт төҙөү проекты буйынса күмәк тыңлауҙар булып үтте . Ҡала халҡы ҡатнашлығында бындай саралар "кешенең уңайлы көнкүреш шарттарына хоҡуғын, ер участкалары һәм капиталь төҙөлөш объекттары эйәләренең хоҡуҡтарын һәм мәнфәғәтен\nһаҡлау маҡсатында" даими рәүештә үткәреләсәк.\nҺөйләшеү "Лесопарковый - 3" биҫтәһендә "Мегастрой" яуаплылығы сикләнгән йәмғиәт төҙөйәсәк торлаҡ йорт тирәләй барҙы. Нәҡ ошо төҙөлөш Октябрь районы муниципаль берәмеге хакимиәтен сараға ҡатнашлығы булған яҡтарҙы күмәк тыңлауҙарға саҡырыуға мәжбүр итте. Беренсе сиратта, улар - "Мегастрой" яуаплылығы сикләнгән йәмғиәт, йорт төҙөргә теләүселәр һәм яҡын - тирәлә урынлашҡан йорттарҙа йәшәүселәр. Шулай уҡ муниципаль органдар һәм ҡала хеҙмәттәре вәкилдәре лә иғтибарҙан ситтә ҡалманы.\nНиндәй генә сара булмаһын, уны тәүге тапҡыр ойоштороуы\nеңелдән түгел. Бөгөн беренсе булып һүҙҙе Октябрь районы муниципаль берәмеге хакимиәте башлығы Вячеслав Гаврилов алды, ул йыйылыусыларҙы бөгөн үткәрелгән сараның айышына\nтөшөндөрҙө. Артабан ҡалғандарҙың да сығыш яһау өсөн сираты етте. Заказсы вәкиле Рөстәм Вәлиев Урман урамында (Лесной проезд) йорттар араһындағы һаҙлыҡлы урында ете ҡатлы йорт төҙөү планлаштырылыуы тураһында һөйләне. Унда фатирҙар майҙаны буйынса ҙур түгел, бер һәм ике бүлмәле буласаҡ. Беренсе ҡатта балалар өсөн ял итеү үҙәге һәм геронтология\nүҙәге төҙөү ниәтләнә. Улар икеһе лә, беренсе сиратта, яҡынд а урынлашҡан йорттарҙа йәшәүселәрҙе хеҙмәтләндерәсәк. Врач - геронтологтар менән килешеү ҙә булдырылған.\nПроектты тикшереү ваҡытында буласаҡ төҙөлөш урынында үҫкән ағас һәм ҡыуаҡлыҡтарҙың яҙмышы тураһындағы һорауға ҙур иғтибар бирелде. Яҡында урынлашҡан йорттарҙа йәшәүселәр ундағы ағаслыҡта ҡышын балаларға шыуып уйнау өсөн тау\nөйөүҙәре һәм шыршы байрамы ойоштороуҙары, йәйен ҡоштар\nһайрауын тыңлауҙары тураһында белдерҙе. 49 - сы мәктәп уҡытыусыһы Галина Курчатова үҙенең уҡыусылары менән бергәләп был территорияны таҙартыу буйынса рейд\nойоштора икән. Пенсионерка Мария Малышева башҡалар менән бе ргә күмәкләп күп йыллыҡ имәндәрҙе ҡырҡыуҙан һаҡлап\nҡалыуҙарын иҫкә төшөрҙө.\nЯуап итеп "Мегастрой" яуаплылығы сикләнгән йәмғиәте вәкиле йорттоң проекты үҫентеләрҙе һаҡлап ҡалырлыҡ итеп төҙөлөүен белдерҙе. Бынан тыш, йорт төҙөлөп бөткәндән һуң, яңы ағастар ултыртыласаҡ. Йәшел зона төҙөкләндереләсәк, унда\nйәйәүлеләр өсөн юлдар, фонарҙәр, эскәмйәләр ултыртыу\nпланлаштырыла. Балалар майҙансығы, спорт майҙаны, ял итеү\nһәм кер элеү урындары ла ҡаралған. Был майҙандар күрше йорттарҙың ихтыяжын иҫәптә тотоп планлаштырыла. Утыҙ урынлы ҡ автомобилдәр ҡуйыу өсөн урын да буласаҡ. Был проектҡа бәйле инвестор - заказсы ҡаланы төҙөкләндереүгә аҡса бүлергә\nбурыслы. Бынан тыш район "Мегастрой" яуаплылығы сикләнгән\nйәмғиәтенә 49 - сы мәктәп эргәһендә стадион төҙөүҙе финанслау бурысын да йөкмәтә.\nТыңлауҙар ҡыҙыу үтте. Унда килеүселәрҙең һәр береһе үҙ фекерен әйтеп ҡалырға ашыҡты. Халыҡтың "ыңғай" һәм "кире" фекерҙәре күпселек субъектив булыуы күҙгә ташлана. "Мегастройҙар" иһә үҙ проектын тәҡдим иткәндә, документтарға\nтаянырға тырышты. Заказсы вәкиле "Башкиргражданпроект" ябыҡ акционерҙар йәмғиәте тарафынан башҡарылған проект алды ҡарарҙарын тәҡдим итте. Уларҙы үҙ күҙе менән күреүселәр\nйорттоң ниндәйерәк буласағын күҙ алдына килтерә алды. Билдәле булыуынса, йөҙ тапҡыр ишеткәнсе, бер тапҡыр күреүең яҡшы...\nТыңлауҙарҙан һуң, "БАШвестЪ" хәбәрсеһе белгестәр менән осрашып, ҡайһы бер мәлдәрҙе асыҡланы. Был йортто төҙөүгә ҡағылышлы һорауҙар буйынса Өфөнөң Баш архитектура\nидаралығы тарафынан төҙөлөштөң мөкин булыуы, әммә уның ҡала хеҙмәттәре менән килешеп эшләнергә тейешлеге тураһында һығымта яһалған. Артабан барлыҡ хеҙмәттәр менән килешеү\nүткәрелгән. Йортто иң түбән, һаҙлыҡлы, үҫемлек аҙ булған\nурында төҙөү планлаштырыла. Йорт эргәһендәге ағастар\nОктябрь районы муниципаль берәмеге хакимиәте башлығы Вячеслав Гаврилов та был йәһәттән үҙенең фекерен белдерҙе:\n- Беҙ йыл да төҙөлөш һәм ҡала инфраструктураһын төҙөкләндереүгә инвестициялар йәлеп итергә планлаштырабыҙ. И нвесторҙар иҫәбенә йыш ҡына биҫтәләргә яҡшы шарттар тәьмин итәбеҙ. Һәм бындай тыңлауҙарҙы даими рәүештә үткәрергә кәрәк тип уйлайым.


Башҡортостанға ғилми экспедиция сиктәрендә Венгрия археологтары килде. Сит ил ғалимдары Республика биләмәһендә үҙҙәренең ата-бабалары йәшәгән тигән фарызды ла тикшерә.\nБынан тыш, археологтар Көньяҡ Уралдың ҡомартҡылары һәм иҫтәлекле урындары буйынса экскурсия ойоштормаҡсы. Әйткәндәй, улар Силәбе өлкәһендә урынлашҡан «Уелга» ерләү комплексы менән дә танышып өлгөргән. Ул Урал-Волга буйы төбәгендә йәшәүсе хәҙерге һәм боронғо халыҡтарҙың этногенезына асыҡлыҡ индерә алырҙай уникаль объект һанала. Бында сит ил археологтары ҡатнашлығында тикшеренеүҙәр алты йыл бара. Венгрия белгестәрен «Өфө-2 ҡаласығы» ла һоҡландырҙы, артабан уларҙың ниәте «Шүлгәнтәш» мәмерйәһе һәм Арҡайым менән танышыу. Экскурсиянан тыш, сит ил археологтарын Рәсәй ғалимдарының ғилми хеҙмәттәре лә ҡыҙыҡһындыра. Үҙ-ара тәжрибә уртаҡлашыу ике яҡ өсөн дә кәрәк тигән фекерҙә беҙҙең ғалимдар.


ТӨБӘК-АРА ФӘННИ-ҒӘМӘЛИ КОНФЕРЕНЦИЯ\n29 Апрель , 15:59\nСалауат районында Башҡорт тарихы йылына арналған төбәк-ара фәнни-ғәмәли конференция үтте. Өфө ғалимдары, төньяҡ-көнсығыш райондарының тыуған яҡты өйрәнеүселәре, тарихсылары, хакимиәт, ҡоролтай вәкилдәре, Салауат районы мәктәптәре директорҙары Лағыр ауылына йыйылды.Лағыр урта мәктәбе нигеҙендә уҙған фәнни-ғәмәли конференция Салауат Юлаев һәм 1773-1775 йылдарҙағы Емельян Пугачев етәкселегендәге Крәҫтиән һуғышы темаһына арналды. Сарала ҡатнашыусылар XVIII быуатта барған башҡорт ихтилалдары һәм төньяҡ-көнсығыш башҡорттары ырыуҙарының унда ҡатнашыуы тураһында фекер алышты.\nСалауат районында Башҡорт тарихы йылына арналған төбәк-ара фәнни-ғәмәли конференция үтте. Өфө ғалимдары, төньяҡ-көнсығыш райондарының тыуған яҡты өйрәнеүселәре, тарихсылары, хакимиәт, ҡоролтай вәкилдәре, Салауат районы мәктәптәре директорҙары Лағыр ауылына йыйылды.\nЛағыр урта мәктәбе нигеҙендә уҙған фәнни-ғәмәли конференция Салауат Юлаев һәм 1773-1775 йылдарҙағы Емельян Пугачев етәкселегендәге Крәҫтиән һуғышы темаһына арналды. Сарала ҡатнашыусылар XVIII быуатта барған башҡорт ихтилалдары һәм төньяҡ-көнсығыш башҡорттары ырыуҙарының унда ҡатнашыуы тураһында фекер алышты.\nКонференцияла яңғыраған тәҡдимдәр буйынса резолюция ҡабул ителде. Һуңынан Салауат районы Башҡорт тарихы йылы штандартын Мәсетле районына тапшырҙы.\nХәтерегеҙгә төшөрәбеҙ, быйыл февралдә Ҡыйғы районында төбәк-ара ғилми-ғәмәли конференцияға старт бирелгәйне. Эстафетаны Иҫке Мөхәмәт ауылында Лағыр ауылы ҡабул иткәйне.\nБашҡортостандың атҡаҙанған уҡытыусыһы Ринат Даян улы Ситдиҡов етәкселегендәге Лағыр урта мәктәбе коллективы сараға бик матур һәм юғары кимәлдә әҙерләнгәйне. Ҡунаҡтарҙы һоҡландырырлыҡ, ғәжәпләндерерлек, тәжрибә алырлыҡ ыңғай миҫалдар күп булды.\n(Саранан тулы репортажды "Йүрүҙән" гәзитенең киләһе һандарында уҡығыҙ).


Сүриә президенты кәңәшсеһе Бусейна Шаабан Пальмира ҡалаһын террорсыларҙан азат итеүҙе мөһим ваҡиға тип баһалаған. Ул шулай уҡ Рәсәй президенты Владимир Путиндың террорға ҡаршы халыҡ-ара коалиция ойоштороу тураһындағы тәҡдимен дә хуплаған. Бусейн Шаабан Сүриә көрсөгөндә Төркиәнең роленә туҡталып, Эрдогандың террорсыларҙы яҡлауы тураһында белдергән.\n«Омсктрансмаш» заводы янғын һүндереүсе яңы машина эшләй башланы. Ул ут һүндереү өсөн генә түгел, шатлатҡыс матдәләр һаҡланған келәттәрҙә авария-ҡотҡарыу эштәре өсөн дә тәғәйенләнгән. Яңы техника Т-72, Т-80 танктары нигеҙендә эшләнгән.\nАвстралия етәкселеге ҙур кәртә рифы өсөн ҡурҡыныс янауы тураһында белдерҙе. Был мәрйендәрҙең үҙ төҫөн юғалта барыуына бәйле. Һуңғы тикшереүҙәр күрһәтеүенсә, диңгеҙ йылыныу сәбәпле улар ағара башлаған. Экологтар был хәлгә борсолоу белдерә.\nРәсәйҙең өс вертолеты Ан-124 хәрби-транспорт самолетында Сүриәнең Хмеймим авиабазаһынан сығарылды. Шул уҡ ваҡытта беҙҙең ил Хмеймимға гуманитар ярҙам ташыуҙы дауам итә. Сүриә армияһы уны үҙ сиратында илдең һуғыштан зыян күргән төбәктәрендә йәшәүселәргә тарата.\n29 марта Өфөлә Федор Шаляпиндың йорт-музейы асылыуы мөмкин


Мутлыҡҡа юл асылып тора, йәки ришүәт өсөн рәшәткә артына эләгеүең бар\n25 Июнь , 00:31\nЯлған сертификаттар өсөн енәйәт яуаплылығы ҡаралған. Илдә коронавирусҡа ҡаршы дөйөм коллектив иммунитет булдырыу талабы ҡуйылды, бының өсөн халыҡтың 60 процентына вакцина һалынырға тейеш, тип билдәләнде. Прививка нимә өсөн яһала? Әлбиттә, вирусҡа ҡаршы есемдәр, йәғни антитела булдырыу өсөн. Ә беҙҙә һәр ваҡыттағыса...\nЯлған сертификаттар өсөн - енәйәт яуаплылығы Илдә дөйөм коллектив иммунитет булдырыу талабы ҡуйылды, бының өсөн халыҡтың 60 процентына вакцина һалынырға тейеш, тип билдәләнде. Прививка нимә өсөн яһала? Әлбиттә, вирусҡа ҡаршы есемдәр, йәғни антитела булдырыу өсөн. Ә беҙҙә һәр ваҡыттағыса һан артынан ҡыуып, абсурдҡа алып барып еткерәләр. Ауырығандан һуң антиесемдәр барлығы билдәле булһа ла, прививка яһатырға тейешһең. Уныһы ла ҡыҫҡа ваҡыт ҡына һаҡлана, ти бит әле... Һорау тәҡдим тыуҙыра, быға бәйле вакцина яһатмайынса прививка ҡаҙатыу тураһында ялған сертификаттар таралыуы асыҡлана. Үҙәк баҫмалар хәбәр итеүенсә, ялған сертификат таратҡан өсөн енәйәт яуаплылығы ҡаралыуы тураһында һаулыҡ һаҡлау министры ярҙамсыһы Марат Гәрәев аңлатма бирә.\n- Бындай осраҡтар өсөн дисциплинар яуаплылыҡтан тыш, енәйәт яуаплылығы ла ҡаралған. Ҡайһы берәүҙәр бер нисә мең һумлыҡ ришүәт өсөн яза булмаҫ тип яңғылыша. Әммә бәләкәй күләмдә ришүәт алған йәки аралашсы булған өсөн дә 231-се статьяла яза ҡаралған, уларға бер йылға тиклем иректән мәхрүм ителеү янай. Бынан тыш, ҡайһы берәүҙәрҙең вакцинация тураһында сертификаттар йәки бланктар менән “сауҙа итергә” маташыуҙары шулай уҡ язаһыҙ ҡалмаясаҡ, бындай мутлыҡтар өсөн алты йылға тиклем иректән мәхрүм итеүҙәре мөмкин. Марат Гәрәев әйтеүенсә, граждандарҙың белә тороп вакцинация тураһындағы ялған сертификаттарҙы файҙаланғаны өсөн шулай уҡ енәйәт яуаплылығы ҡаралған – алты айға тиклем иректән мәхрүм итәсәктәр. Фото: интернеттың асыҡ сығанаҡтарынан.


Көҙгө боҙ нисек кенә көҙгөләй ялтырамаһын, хәүеф менән янай\nБашҡортостандан ике балыҡсы Татарстан ҡаранын яулайым тип, һыу аҫтында ҡала. Ир-егеттәрҙең кәүҙәләре Йотазы районы Исмәт ауылы янындағы күлдә табыла. Бәләгә боҙҙоң йоҡа булыуы сәбәпсе. Күңелһеҙ хәлгә нисек тарымаҫҡа?!\nБоҙ өҫтөндә велосипедта йөрөү, бәлки, кем өсөндөр батырлыҡ кеүектер. Әммә ноябрь боҙо бер кемде лә аямай. Һыуға сумып ҡына сығып ҡотолһаң бер, һәләк булыу хәүефе юғары. Был егетте ҡотҡарам тип, дуҫтары янына ашыға, әммә үҙҙәре лә бата башлай. Хәйер, барыһы ла уңышлы тамамлана. Нефтекама ҡалаһы күлдәренең береһендә лә «боҙға сығыу тыйыла» тигән яҙыуҙы үҫмерҙәр һанға һуҡмай. Берәүҙәр бында сәкән һуғыуҙы үҙ итһә, икенселәр конькиҙа шыуып кинәнә. Был дыуамаллыҡты бигерәк тә эргә-тирәләге йорттарҙа йәшәүселәр ҡурҡып күҙәтә. Ата-әсәләре бәлә хаҡында иҫкәртмәгәнме икән тип борсола улар.\nТик әлегә боҙҙоң ни тиклем йоҡа булыуын кескәйҙәр генә түгел, хатта, оло йәштәгеләр ҙә онотоп ебәрә. Туймазынан 66 һәм 68 йәшлек уҙамандар ҙа балыҡ тотам тип Татарстанға юллана. Әммә ял фажиғәле тамамлана. Уларҙы ҡотҡарып өлгөрмәйҙәр.\nӘ бит боҙҙоң ҡалынлығы ун сантиметрҙан да йоҡа булған урындар хәүефле тип һанала. Ғәҙәттән тыш хәлдәр министрлығынан хәбәр итеүҙәренсә, иҫкәртеүҙе бигерәк тә балыҡсылар ҡолаҡ һалмай. Экстремаль шарттарҙа табыш артынан ҡыуыу күптәр өсөн ҡомарлы, күрәһең. Шуға белгестәр урындарҙа иҫкәртеү сараларын даими уҙғара.\nБыл күлдә балыҡсыларҙы осратманыҡ. Шулай ҙа таштарға ҡарағанда бында килеүселәр күп булыуы көн кеүек асыҡ. Көҙгө боҙға улар ҙа шикләнеп ҡарай, күрәһең.\nЯратҡан шөғөл бәләгә әйләнмәһен өсөн Ғәҙәттән тыш хәлдәр министрлығы халыҡты уяу булырға, хәүефһеҙлек сараларын инҡар итмәҫкә саҡыра. Балыҡ ҡармаҡлау бер, кире әйләнеп ҡайтырға яҙһын.


Курск вокзалы врачы\n1978 йылдың 26 июнендә Киевта күренекле совет ғалим- терапевы, Социалистик Хеҙмәт Геройы Николай Дмитриевич Стражескоға (1876-1952) һәйкәл асыла. Уны ғалимдың вафат булыу йыллығы көнөндә асалар.\nБер яҡтан, украин ғалимы Н.Д. Стражесконың Башҡортостанға ни ҡыҫылышы бар һуң кеүек. "Бөйөк Ватан һуғышы йылдарында кем кем булған" ("Кто был кто в Великой Отечественной войне") белешмәһен асайыҡ. Унда, һуғыш йылдарында Николай Дмитриевич - Өфөлә Госпиталдәр идаралығы консультанты, ә Башҡортостандан киткәндән һуң 1943 йылдан Госпиталдәр советы ағзаһы һәм Ҡыҙыл Армияның Баш хәрби-санитар идаралығы консультанты була, тип әйтелгән.\nҺуғышҡа тиклем Н.Д. Стражеско Украина клиник медицина ғилми-тикшеренеү институтын етәкләгән. Исеме донъяға билдәле ғалим институт менән бергә Өфөгә эвакуациялана һәм 1941-1943 йылдарҙа Башҡортостан медицина институтының факультатив терапия кафедраһы мөдире була.\nБашҡортостанда уның һуңынан күренекле медиктар булып киткән күп уҡыусылары ҡала. Һәйкәл асылыуы тураһында уларҙан берәйһе белде микән, әммә 1952 йылдың 26 июнендә уларҙың уҡытыусыһы вафат булыуы тураһында баҫылып сыҡҡан хәбәр һәр береһенең йөрәгенә барып етә.\n- Барыһы ла асыҡ күҙ алдыма баҫты, - тип хәтерләй профессор С.В. Базанова. - Хәтеремдә, һуғыш йылдарының һалҡын ҡышы. Яғылмаған бинала Н.Д. Стражеско ҡарҙай аҡ халатта йөрәк-ҡан тамырҙары системаһы ауырыуҙары буйынса лекция уҡый. Уны студенттар һәм бер сәғәткә генә килгән шинель кейгән кешеләр - эвакогоспиталдәр врачтары иғтибар менән тыңлай. Николай Дмитриевич хәрби врачтарҙы - яралыларҙы һәм ауырыуҙарҙы тиҙерәк тергеҙеүгә бөтә көсөн биреп эшләгән бөйөк хеҙмәткәрҙәрҙе тәрән ихтирам итте һәм юғары баһаланы. Буш ваҡыты булмауға ҡарамаҫтан, ул врач-фронтовиктың ҡатыны өсөн йылы кейем табыу, сирләп киткән студентты госпиталләштереү, зәңгеле ауырыуҙар өсөн витаминдар тураһында хәстәрләргә лә өлгөрҙө.\nАкадемик Н.Д. Стражеско мәктәбен үтеү - ул яҡшы клиницист, педагог һәм ғалим булыу өсөн ныҡлы фәнни нигеҙ алыуҙы белдерҙе...\nБеҙ, Башҡортостан ғалимдары, Бөйөк Ватан һуғышында дошманды еңеү эшендә уның ҡаҙаныштарын ғүмер буйына хәтерләйәсәкбеҙ.\nУның уҡыусыларының иҫтәлектәре беҙгә Н.Д. Стражесконы ғалим-педагог булараҡ һүрәтләй. Әммә ул Өфөлә терапевт, госпиталдәрҙең баш консультанты ла була. Был, моғайын, уның өсөн Өфөлә йәшәү осоронда иң мөһиме булғандыр.\n1988 йылда Антонина Алексеевна Кулагина миңә үҙенең "Эвакогоспитали Башкирии в годы Великой Отечественной войны" тигән китабын бүләк иткәйне.\nБаҡһаң, һуғыш ваҡытында республика территорияһында бөтәһе 22500 яралыға иҫәпләнгән 63 эвакогоспиталь ойошторолған булған. Шуларҙан 36 госпиталь Өфөлә урынлашҡан. Бөйөк Ватан һуғышы йылдарында Башҡортостан эвакогоспиталдәре аша 250 мең яралы үтә. Уларҙың күбеһе һауығып, сафҡа әйләнеп ҡайта, һуғышыуын дауам итә. Быға 422 врач һәм 1300-ҙән ашыу урта медицина хеҙмәткәренең фиҙакәр хеҙмәте булышлыҡ итә.\nЭвакогоспиталдәр эшендә Украина, Мәскәү ғалимдары Богомолец, Палладин, Семашко әүҙем ҡатнаша. Николай Дмитриевич 700 койкалыҡ 1741-се эвакогоспиталдең даими консультанты була. Госпиталь 1941 йылдың 1 июлендә Өфөлә Туҡай урамындағы 48-се йортта урынлашҡан ҡала клиник дауаханаһы базаһында асыла. Бина стационар өсөн ҡулайлаштырылмаған була. Йыйылыштар залында урынлашҡан иң ҙур палатаны яралылар "Курск вокзалы" тип йөрөтәләр, унда бер үк ваҡытта 99 кеше ята.\nАкадемик Стражесконың кәңәштәренә врачтар ҙа, яралылар ҙа ҡолаҡ һала һәм уларҙы һис һүҙһеҙ үтәй. Ғалимдың Өфөләге ғилми тикшеренеүҙәре, медицина термины менән әйткәндә, яра инфекцияһын һәм сепсисты клиник-эксперименталь өйрәнеүгә арнала.\nБөйөк Ватан һуғышы тамамланғас, Николай Дмитриевич Стражеско тыуған яғына әйләнеп ҡайта һәм яңынан Украина кардиология институтын етәкләй. Хәҙер ул уның исемен йөрөтә. Стражеско СССР Фәндәр академияһы академигы, Социалистик Хеҙмәт Геройы була.


Республикала Әҙәбиәт йылына арналған яңы акция старт алды. Унда теләге булған һәр кем ҡатнаша ала. Бының өсөн Зәйнәп Биишева исемендәге Башҡортостан «Китап» нәшриәтенең фирма магазинында күңелеңә ятҡан йыйынтыҡты һатып алып берәйһенә бүләк итергә кәрәк. Акцияның төп маҡсаты халыҡ араһында китапҡа һөйөү уятыу.\nПодъезд алдында, паркта китап уҡып ултырған кешене осратыу бөгөн һирәк күренеш. Артур Бикәнов башҡорт, рус классикаһын ярата. Ваҡыты булғанда нәфис әҙәбиәтте, матбуғат баҫмаларын саф һауаға сығып та уҡый. Тиҫтерҙәремдең күбеһе үҙҙәренә кәрәкле мәғлүмәтте интернеттан ала. Был борсоуға һала, ти ул.\nҠыҙғанысҡа, был проблема тотош донъя буйынса күҙәтелә. Интернет селтәрендә күңелең теләгән китапты, мәғлүмәтте алырға мөмкин. Күптәре бушлай. Виртуаль киңлек ололарҙы ғына түгел, ололарҙы ла ҡыҙыҡһындыра. Ә яңы ғына баҫылып сыҡҡан китаптар кәштәләрҙә туҙанланып ята. Быйыл Әҙәбиәт йылы. Ә рухи байлыҡтың нигеҙе - китап. Шуға ла проблеманы хәл итеү өсөн республикала яңы акция старт алды.\nАкцияны рәсми рәүештә асып Башҡортостан Яҙыусылар союзы рәйесе Әбүбәкировтар ғаиләһенә китап бүләк итте һәм эстафетаны Башҡортостандың һәм Рәсәйҙең халыҡ артисы Таңсулпан Бабичеваға тапшырҙы.\nАкцияға шәхси эшҡыуарҙар, төрлө учреждениелар ҙа ҡушылыр тигән өмөттә уны ойоштороусылар. Бигерәк тә матбуғат баҫмаларын һатып ала алмағандар, мөмкинлектәре сикләнгәндәргә ярҙам итеү яҡшы башланғыс буласаҡ.\nАкцияға мин дә ҡушылырға булдым. Бының өсөн Салауат Вахитовтың китабын һатып алып, уны үтеп барыусы ошо ҡыҙға бүләк итәм. Ә эстафетаны коллегам Азат Ғәлиуллинға тапшырам.\nҺатып алынған китаптарҙы шулай уҡ балалар йорттарына, мәктәптәргә, интернаттарға, дауаханаларға, китапханаларға бүләк итергә мөмкин. Акция йыл аҙағына тиклем дауам итә.


Яҙмыштарында – ил тарихы » "Йәшлек" гәзите\nГазета "Йәшлек" » Рубрикалар » Бөйөк Еңеүгә 71 йыл » Яҙмыштарында – ил тарихы\nЯҙмыштарында – ил тарихы\nМай – яҙҙың көҙ менән осрашҡан ваҡыты ғына түгел, һуғышты тыныслыҡ еңгән мәл. Бөйөк Еңеү көнө лә фәҡәт кешеләрҙең матур, тыныс тормошҡа булған өмөттәрен тормошҡа ашырыу ваҡыты һымаҡ. Шуғалыр ҙа олатайҙарыбыҙ, өләсәйҙәребеҙ айы тип ҡабул ителә.\nИке олатайым да – яугир. Береһе һуғыштан еңеүсе булып ҡайтҡан. Ул – Динислам Абдрахман улы Хөснитдинов. Әммә оҙаҡ йәшәй алмаған. Икенсе олатайым – Харис Ситдиҡ улы Ситдиҡов Воронеж фронтында хәбәрһеҙ юғалған. Хәҙисә өләсәйем уны, иҫән булһа, ҡайтыр, тип көтөп-көтөп, мәрхүмә булып киткән. Яугир олатайым тураһында мәғлүмәт эҙләп, төрлө архивтарға хаттар ебәрҙем, бик алыҫтарға шылтыратып белештем. Архивта эшләүселәр йылы һөйләште, кәңәштәрен бирҙе. Эшемде райондың хәрби комиссариатынан башлағайным, ай эсендә олатайымды таптым! Германияға, Алыҫ Саксония еренә ҡыуып алып киткәндәр ҙә һаҙмыт ергә алып барып ташлағандар. Тотҡон һалдаттар йәшәү урыны итеп, үҙҙәренә ер өң ҡаҙып әтмәләп алған. Яраларҙан, ауыр эштән, йоғошло ауырыуҙарҙан көнөнә 250 – 300 кеше һәләк булған. Иҫән ҡалғандарынан мәйеттәрҙе бер соҡорға күмдергәндәр.\nОлатайым да 1942 йылдың ноябрендә һәләк булған... Олатайымды ла, өләсәйемде лә күрмәһәм дә, үҙем эҙләгән ҡағыҙҙы тапҡас, бик ауыр кисерҙем был фажиғәле ваҡиғаларҙы...\nҠайһы бер архивтарға хатымды конвертҡа һалып, боронғоса ебәрергә тура килде.\nЯуҙан иҫән ҡайтҡан олатайҙарҙың береһе – Бөрйән районының Яңы Усман ауылынан Хәлфетдин Мырҙағәле улы Ишморатов. Ун һигеҙ йәшенән фронтҡа алынып, тыуған төйәгенә гвардия старшинаһы званиеһында еңеүсе булып ҡайтҡан яугир ауылдаштары күңелендә ябай, ихлас, эшһөйәр, туғандары, ерҙәштәре өсөн йән атып тороусы булараҡ һаҡлана. Заһира Солтан ҡыҙы менән туғыҙ бала тәрбиәләп үҫтереп, һәр ҡайһыһына белем, тәрбиә биргәндәр. Ҡыҙғанысҡа ҡаршы, һуғыш яраларынан баҡый донъяға иртә күскән. Ҡаһарман хаҡында хәтирәләрҙе 22 майҙа, йәкшәмбелә, 10 сәғәт 10 минутта “Яҙмыштарҙа – ил тарихы” тапшырыуында тыңларға мөмкин, ҡабатлау – 20 сәғәт 10 минутта. Яугир тураһында “95-я гвардейская” тигән китапта ла яҙылған.\nТапшырыуҙарымдағы геройҙарым тураһында яҙылған “Еңеүселәр” исемле йыйынтығым тамамланыуға бара. “Бәйләнештәр” сайтында ла улар хаҡында ҡыҫҡа хәбәрҙәр яҙам, фотоларын ҡуям. Ваҡыт табып, иғтибар итһәгеҙ, фекерҙәрегеҙҙе яҙһағыҙ, рәхмәтле булыр инем. Һылтанма ошо: https://vk.com/club115778612.\nСығыу ваҡыты 20-05-2016, 15:29 | Ҡаранылар: 730


Яңылыҡтар таҫмаһы » Страница 314 » "Йәшлек" гәзите\nГазета "Йәшлек" » Яңылыҡтар таҫмаһы » Страница 314\nЯңылыҡтар таҫмаһы // 20-01-2011, 21:15\nРеспубликаның баш ЮХХДИ хеҙмәткәре Динар Ғилметдинов билдәләүенсә, хәҙер дәүләт автоинспекторҙарының эш хаҡы 33 мең һумдан да кәм булмаясаҡ. Рәсәй Федерацияһының Эске эштәр министрлығындағы үҙшгәрештәрҙән һуң был тармаҡ хеҙмәткәрҙәренең эш хаҡы артыуы көтөлә.\nБөгөнгө көндә, ябай ЮХХДИ хеҙмәткәре, кәмендә 15 мең һум аҡса алып эшләй...\nИЛНУР БУЙЫНСА ТИКШЕРЕҮ ДАУАМ ИТӘ\nЯңылыҡтар таҫмаһы // 18-01-2011, 19:06\nБөрйән районының Байназар ауылы егете, Мифтахетдин Аҡмулла исемендәге Башҡорт дәүләт педагогия университетының беренсе курс студенты Илнур Буранбаевты үлемгә еткергән сәбәптәрҙе асыҡлау дауам итә. Ҡайһы бер мәғлүмәт саралары был эш буйынса тикшереү тамамлана, милицияла эште Яңы йыл каникулдарынан һуң ябасаҡтар тип яҙып сыҡты. Ысынында ла, тикшереү эштәре дауам итә.\nӘлегә мәрхүм Илнурҙың кәүҙәһен экзумацияларға кәрәклеге тураһында ҡарар юҡ. Шулай ҙа егеттең ата-әсәһе, кәрәк була ҡалһа, был эште башҡарыуға ризалыҡ бирергә әҙер. Бөгөнгө көнгә ошоно ғына билдәләргә була - милиция беренсе курс студентын үлемгә алып барып еткергән ваҡиғаларҙы асыҡлай, был ҡәһәрле көндә Илнур менән бергә булған кешеләр менән һөйләшеүҙәр ойошторола.\nДарыуханала аспирин юҡ!\nЯңылыҡтар таҫмаһы // 18-01-2011, 18:10\nӨфө дарыуханаларында аспирин табырмын тимә... Һөҙөмтәлә халыҡ уның аналогын - сит ил дарыуҙарын һатып алырға мәжбүр. Ә уларының хаҡы күпкә ҡиммәт. Ғәмәлдә иһә, борсолоу урынһыҙ. Башҡортостан Республикаһының Һаулыҡ һаҡлау министрлығынан хәбәр итеүҙәренсә, баш ҡала дарыуханаларында аспирин етерлек. Тик уны һатыу хоҡуғы ғына юҡ....\nЛужков Мәскәүҙе ташлап китерме?\nЯңылыҡтар таҫмаһы // 18-01-2011, 14:33\nИл баш ҡалаһының элекке мэры Юрий Лужков Латвияға күсеп китергә теләй. Ул декабрҙә Латвияның Рәсәйҙәге илселегенә ошо хаҡта ғариза ла яҙған. Баҡһаң, Лужков ул дәүләттең бер банкына 11,5 миллион һум күләмендә инвестиция һалған, етмәһә, күсемһеҙ милек тә һатып алған икән.\nШуныһы ла бар: Латвияның ҡайһы бер мәғлүмәт сығанаҡтары яҙыуынса, илдә Рәсәй баш ҡалаһының экс-мэры күсеп килеүгә бигүк ҡыуанмайҙар ти. Хатта уға бында килергә рөхсәт итмәҫкә сәбәп эҙләйҙәр, имеш. Лужков хәҙер Европаның башҡа илдәрен һайлау өҫтөндә.\nЯңылыҡтар таҫмаһы // 18-01-2011, 14:16\nОшо көндәрҙә бер генә дарыуханала ла аспирин табырмын тимә. Баҡтиһәң, был бары тик өфөгә генә хас күренеш түгел икән. Препарат тотош Рәсәйҙә юҡ. Һөҙөмтәлә, халыҡ был дарыуҙың сит илдә сығарылған аналогын һатып алырға мәжбүр. Ә улары ун тапҡырға ҡиммәтерәк!\nБашҡортостан Республикаһының Һаулыҡ һаҡлау министрлығында аңлатыуҙарынса, был хәл ваҡытлыса һәм препарат артабан да етештерелесәк. Аспирин Өфө дарыуханаларында әле лә бар, тик уны һатыуға сығара ғына алмайҙар....\nРәсәй сәғәт телдәрен күсереүгә ҡаршы\nЯңылыҡтар таҫмаһы // 14-01-2011, 13:10\nНиһайәт, Рәсәй «ҡышҡы ваҡыт»ҡа күсеүҙән баш тартмаҡсы. Хәтерегеҙҙәлер, был турала ҡыҙыу бәхәстәр бер нисә йыл дауам итә. Берәүҙәр яҙлы, көҙлө сәғәт телдәрен йә алға, йә арҡа күсереүҙе әллә күпме уңайһыҙлыҡ тыуҙырыуҙа, икенселәр һаулыҡҡа зыян килтереүҙә ғәйепләне. Әле аныҡ ҡына бер ҡарарға килдек, шикелле - ваҡытты үҙгәртеү кәрәкмәй. Ошо тәҡдим февралдә Рәсәй Хөкүмәтендә тикшереләсәк. Мәсьәлә ыңғай хәл ителгән осраҡта, 2012 йылдан Рәсәй cәғәт телдәрен күсереүҙән «азат» буласаҡ. Иң ҡыҙығы, эксперттар фаразлауынса, «ҡышҡы ваҡыт»ҡа күсеүҙән баш тартыу беҙгә 17 процент яҡтылыҡ өҫтәй икән.\nҺалым һалыу булмаһын!\nЯңылыҡтар таҫмаһы // 14-01-2011, 12:13\nИғтибар! Иғтибар! Рәсәй федераль һалым хеҙмәтенең Башҡортостан Республикаһы буйынса Идаралығы иҫкәртә.\nҺалымыңды түләргә онотманыңмы? Сөнки уҙған йыл өсөн транспорт һәм ер һалымдарының икенсе өлөшөн 31 ғинуарҙан да һуңға ҡалмайынса түләргә кәрәк....\nТелефонға өмөт бөттө!\nЯңылыҡтар таҫмаһы // 14-01-2011, 11:59\nБылтыр, ҡыҙы берҙәм дәүләт имтиханы биргән танышымдың, нишләп кенә балама файҙаланыу өсөн ҡулайлы, бөтә мөмкинлектәре булған телефон һатып алып бирмәнем икән... Исмаһам, үҙем дөрөҫ яуаптар менән ярҙам итә алыр инем тип өҙгөләнгәне хәтерҙә. Ниндәйҙер мутлашыуҙарға бара алмаһа ла, ул имтихандарын яҡшы ғына тапшырҙы. Һөҙөмтәләре яҡшы булғас, һис бер ҡыйынлыҡһыҙ юғары уҡыу йортона ла инеп китте. Шул уҡ танышымдан һуңынан насар өлгәшкән балаларҙың да телефон менән файҙаланып, БДИ-ны еңел тапшырыуҙарын ишеттем. Бынан ары белеме булмаусыларға был лафа бөтә икән....\nТағы бер байрам менән!\nЯңылыҡтар таҫмаһы // 13-01-2011, 16:42\nҠыҙыҡ халыҡ ул рәсәйҙәр, байрам итергә яратабыҙ. Бөгөн бик күптәр иҫкесә Яңы йылды ҡаршылай. Әле теге, ысын Яңы йылдан бәғзеләр баш ҡалҡытып ҡына килә, ә тағын, сираттағыһы килеп тә етте. Был йола ҡасан барлыҡҡа килгән һуң? Ул ике календарь – Юлиан (иҫке стиль) һәм Григориан (яңы стиль) календарҙары менән бәйле. Уларҙағы айырма XX-XXI быуаттарҙа 13 көн тәшкил итә. Әйткәндәй, 2100 йылдың 1 мартынан 14 көн буласаҡ икән.\nБайрам менән, йәмәғәт!\nЯңылыҡтар таҫмаһы // 13-01-2011, 16:25\nШәйехзада Бабич исемендәге Республика дәүләт йәштәр премияһына тәҡдим итергә эштәр ҡабул ителә башланы. Материалдарҙы 2011 йылдың 1 апреленә тиклем түбәндәге адрес буйынса ебәрергә: Өфө ҡалаһы, Ленин урамы, 10-сы йорт, 24-се бүлмә (телефоны: 347 276-45-87)....\nАртҡа 1 ... 310 311 312 313 314 315 316 317 318 ... 333 Алға


Ҡыҫҡа ваҡытлы һалҡындарҙан һуң республикаға йәнә йылы әйләнеп ҡайта // Йәмғиәт | новости башинформ.рф\n17:21, 17 июня 2021 Йәмғиәт\nСиноптиктар алдағы ял көндәренә һауа торошон хәбәр итте. Башгидрометүҙәк мәғлүмәттәре буйынса, ҡыҫҡа ваҡытлы һалҡындарҙан һуң республикаға йәнә йылы әйләнеп ҡайта.\n«Кесаҙна, 17 июндә, республика биләмәһе аша һалҡын фронт үтә – урыны менән ямғыр яуыуы, йәшен күҙәтелә.Аҙна аҙағында һауа температураһы көндөҙгө сәғәттәрҙә +18...+23 градусҡаса түбәнәйә. Ләкин был оҙаҡҡа түгел, ял көндәренә үк һауа температураһы төндә +11...+16, тауҙарҙа +6 градусҡа тиклем күтәрелә. 20 июндә көндөҙ һауа +25...+30 градусҡаса йылына», — тип хәбәр ителә сайтта.\nБыл көндәрҙә яуым-төшөм ихтималлығы ҙур түгел, сөнки һауа торошо республикала Скандинавия антициклоны менән билдәләнә, тип аңлатты метеорологтар.


Башҡортостан парламентына - 15 йыл // Сәйәсәт | новости башинформ.рф\nБашҡортостан парламентына - 15 йыл\n9:59, 18 марта 2010 Сәйәсәт\nБыл көндәрҙә Башҡортостан Республикаһы Дәүләт Йыйылышы-Ҡоролтай үҙенең 15 йыллығын билдәләй. Ошо айҡанлы Башҡортостан Республикаһы Президенты Мортаза Рәхимов парламентарийҙарға ҡотлау ебәрҙе.\n“Хөрмәтле Башҡортостан Республикаһы Дәүләт Йыйылышы — Ҡоролтай Рәйесе!\nБыйыл Башҡортостан Республикаһы Дәүләт Йыйылышы-Ҡоролтай өсөн – юбилей йылы! Ун биш йыл элек республиканың яңы Конституцияһына ярашлы Башҡортостан дәүләт власының юғары һәм берҙән-бер закондар сығарыу органы эшен башланы.\nОшо йылдарҙа республика парламенты эшмәкәрлегенең ыңғай йомғаҡтары һәм перспективалары хаҡында һүҙ алып барыу мөмкинлеге биргән ҙур юл үтелде. Дүрт саҡырылышта Дәүләт Йыйылышы тарафынан бай закондар базаһы булдырылды, хоҡуҡ ижад итеү процесын ойоштороуҙа ҙур тәжрибә тупланды.\nДәүләт Йыйылышы депутаттары парламентаризмдың иң яҡшы йолаларын арттырыу, уңышлы социаль-иҡтисади үҫеш, йәмғиәт һәм дәүләт институттарын нығытыу, Федераль үҙәк менән үҙ-ара мөнәсәбәттәр төҙөү һәм, ахырҙа, Башҡортостандың илдәге төп төбәктәрҙең береһе сифатында аяҡҡа баҫыуы өсөн ғәйәт ҙур тырышлыҡ һалды.\nЙәмғиәт тормошоноң бөтә өлкәләрендә дәүләт сәйәсәтен закондар менән тәьмин итеү, ҡануниәттең сифаты һәм баланслылығы һәр саҡ иғтибарығыҙ үҙәгендә булды. Был граждандарыбыҙ йәшәйешенең хоҡуҡи һәм ойоштороу нигеҙҙәрен булдырыу, уларҙың йәшәү кимәлен күтәреү буйынса даими, маҡсатҡа ярашлы эш тураһында һөйләй.\nТиҫтә ярым йыл эсендә Дәүләт Йыйылышы федераль закондар сығарыу процесында һәм Рәсәй төбәктәре менән парламент-ара хеҙмәттәшлегендә әүҙем ҡатнашты, дәүләт власы органдары, йәмғиәт структуралары һәм граждандар менән үҙ-ара эш итеүҙең төрлө формаларын һөҙөмтәле файҙаланды.\nКүп яҡлап һеҙҙең эшмәкәрлегегеҙ һөҙөмтәһендә бөгөн Башҡортостан бөтә ил күләмендә лайыҡлы абруй һәм киң танылыу яуланы. Йылдар буйы тупланған профессионализм һәм эшкә һәләтлелек өлгәшелгән уңыштарҙы һаҡлап ҡалырға, яуаплы дәүләт ҡарарҙары ҡабул итергә мөмкинлек бирер, тип ышанам.\nРеспублика Дәүләт Йыйылышы депутаттарын, Секретариат хеҙмәткәрҙәрен иҫтәлекле дата менән ихлас ҡотлайым!\nБарығыҙға ла ныҡлы һаулыҡ, именлек һәм бәхет, тыуған Башҡортостаныбыҙ хаҡына артабан да һөҙөмтәле эшмәкәрлек теләйем!\nТеги: парламентаризм, бр дәүләт йыйылышы-ҡоролтай


Башҡортостандың йөҙ йыллығына - йөҙ объект - Bash.News\nБашҡортостандың йөҙ йыллығына - йөҙ объект https://bash.news/news/36997_bashortostandy_j_jyllyyna__j_obekt\n12 мар 2018, 21:03\nБынан ары ҡыҙҙар-егеттәр шөғөлләнгән бейеү залы түшәменән тамсы тамғанын күрмәҫһең дә, ишетмәҫһең дә. Бинаның ҡыйығы тулыһынса алмаштырылған, хәҙер эске биҙәү эштәре бара. Ҡалтасы район үҙәгендә урынлашҡан мәҙәниәт йортон ремонтлау көнүҙәк мәсьәлә булып торған. 90-сы йылдарҙа төҙөлгән бинала бер тапҡыр ҙа ремонт эштәре үтмәгән. Иҫкергән объектты төҙөкләндереүгә башлыса урында йәшәүсе эшселәр йәлеп ителгән. Графикҡа ярашлы барғанда, объект Республика көнө алдынан файҙаланыуға тапшырылыр, тип көтөлә.\nМәҙәниәт йортон реконструкциялауға 124 миллион һум аҡса бүленгән. Спорт залы, йыр-бейеү төркөмдәре өсөн айырым бүлмәләр заманса йыһазландырылған. Йылытыу, канализация системалары, тәҙрәләр, ишектәр яңыртылған.\nРемонт барышында иң төп иғтибар тамашасы залына, сәхнәгә бүленә. Әгәр ҙә быға тиклем залда 350-ләп урын булһа, үҙгәрештәрҙән һуң 300-гә тиклем ҡыҫҡартылған. Уның ҡарауы сәхнә иркенәйгән һәм тәүге рәттәрҙә мөмкинлектәре сикләнгән тамашасылар өсөн урындар булдырыласаҡ.\nРемонт эштәре ике йылға һуҙылһа ла, ижади коллективтар ҡул ҡаушырып ултырмай. Берәүҙәр мәктәптә, икенселәр кинотеатрҙа шөғөлләнә. Мөмкинлектәр, уңайлыҡтар яҡшынан түгел, әлбиттә. Һыуыҡ бинаға ололар ҙа, балалар ҙа ҡат-ҡат кейенеп килергә мәжбүр.\nӘммә йырлы-моңло күңелгә ваҡытлыса ҡатмарлыҡтар кәртә була алмай, ти Ҡалтасыла йәшәүселәр. Сәнғәт һөйөүселәргә Ғаилә йылына арналған матур тамаша әҙерләнә.\nЫсынлап та, район мәҙәниәт йорто олоһон да, кесеһен дә бер урынға туплаусы майҙан. Ремонттан һуң уңайлыҡтар булдырылыуы йыр-бейеү коллективтарын ҙур сәхнәгә сығарыуға, йәштәрҙе үҫтереүгә булышлыҡ итер, тип көтөлә. Шунлыҡтан, объектта эш тынмай.


Шыршыларҙы рөхсәтһеҙ киҫмәгеҙ\n17 Декабрь 2019, 11:55\n31 декабргә тиклем республикала “Шыршы-2019” оператив-иҫкәртеү операцияһы уҙғарыла.\nЫлыҫлы ағас үҫентеләрен һаҡлау, шыршы әҙерләү, ташыу һәм һатыуға контроллек итеү маҡсатында 31 декабргә тиклем республикала “Шыршы-2019” оператив-иҫкәртеү операцияһы уҙғарыла.\nҠануниәткә ярашлы, урман фондына зыян килтергән өсөн административ һәм енәйәт яуаплылығы ҡаралған. Ылыҫлы ағастарҙы рөхсәтһеҙ киҫкән өсөн граждандарға – 3-4 мең һум, вазифалы кешеләргә – 20 меңдән алып 40 мең һумға тиклем һәм юридик шәхестәргә 200 мең һумдан алып 300 мең һумға тиклем штраф һалынасаҡ. Бынан тыш, браконьер килтерелгән зыянды ҡапларға тейеш. Әгәр зыян суммаһы биш мең һум һәм унан да күберәк тәшкил итһә, закон боҙоусыға енәйәт яуаплылығы билдәләнә, уның алты йылға тиклем иректән мәхрүм ителеүе мөмкин.\nӘгәр законһыҙ рәүештә шыршы киҫеп алғанда автомототранспорт саралары, үҙйөрөшлө машиналар һәм башҡа төр техника ҡулланылһа, штрафтар күләме арта, ә файҙаланылған эш ҡоралдары һәм киҫелгән ағастар тартып алына.\nЫлыҫлы йәш ағас үҫентеләрен законһыҙ киҫеү һәм һатыу осраҡтары тураһында 8 (347) 218-13-87, 8 (347) 218-13-88, 8 (34754) 3-01-51 телефондары буйынса (эш ваҡыттарында), эшләмәгән ваҡыттарҙа 8 (347) 218-14-14 телефоны буйынса хәбәр итеүегеҙҙе һорайбыҙ.\nреспублика Урман хужалығы министрлығының дәүләт урман инспекторы.


Республикала бер мәктәп компьютерына 18 уҡыусы тура килә // Иҡтисад | новости башинформ.рф\nРеспубликала бер мәктәп компьютерына 18 уҡыусы тура килә\n16:59, 23 декабря 2011 Иҡтисад\nБашҡортостанда уртаса бер мәктәп компьютерына 18 уҡыусы тура килә. Республиканың 50-нән ашыу мәктәбендә ғөмүмән компьютерҙар юҡ. Һәр етенсе мәктәптә һыу менән тәьмин итеү системаһы санитар нормаларға тап килмәй, спорт залдары, медицина кабинеттары һәм ашханалар юҡ. Был мәғлүмәттәр бөгөн Башҡортостан Республикаһы Контроль-иҫәп палатаһының йомғаҡлау ултырышында уҡып ишеттерелде.\n— Илдәге иң ҡеүәтле мәғариф системаларының береһе – Башҡортостанда. Шул уҡ ваҡытта дөйөм белем биреү өлкәһендәге хеҙмәткәрҙәрҙең уртаса эш хаҡы иҡтисад өлкәһендәгенә ҡарағанда ике тапҡырға тиерлек түбәнерәк. Мәктәптәрҙең, айырыуса ауыл ерендә урынлашҡан белем биреү учреждениеларының матди-техник торошо сифатлы белем биреүҙә кәрәкле шарттар менән тәьмин итмәй, — тип иҫәпләй Башҡортостандың Контроль-иҫәп палатаһы рәйесе Салауат Харасов.\nТеги: башҡортостан республикаһының контроль-иҫәп палатаһы, мәктәптәр, тикшереүҙәр


Иғтибар – балалар!\n7 Декабрь 2016, 14:18\nАғымдағы йылдың тәүге алты айында республика биләмәһендә балалар ҡатнашлығында 168 юл-транспорт ваҡиғаһы булған (үткән йылдың ошо осоро менән сағыштырғанда 12 осраҡҡа күберәк). Уларҙа 11 баланың йәне ҡыйылған, 179-ы төрлө кимәлдәге тән йәрәхәттәре алған. Балалар һәм үҫмерҙәр ҡатнашлығындағы аварияларҙың артыуы ҙур борсолоу тыуҙыра.\n7 йәшкә тиклемге кескәйҙәр (12,9 процент) һәм 13-16 йәшлек үҫмерҙәр (7,7 процент) ҡатнашлығындағы авариялар һаны артҡан. Балиғ булмаған балалар ғәйебе менән 46 юл-транспорт ваҡиғаһы теркәлгән, был һан үткән йыл менән сағыштырғанда шул уҡ кимәлдә ҡалған.\nТранспорт сараларының балиғ булмаған пассажирҙары ҡатнашлығындағы аварияларҙың артыуы хафаға һала. 2015 йылдың 6 айында шундай 82 юл-транспорт ваҡиғаһы булған, был үткән йылдың шундай уҡ күрһәткесенән 16-ға (24,2 процентҡа) күберәк.\nБалалар һәм үҫмерҙәр урамда, юлда хәүефһеҙ хәрәкәт итергә, үҙҙәре йәшәгән һәм уҡыған ерҙә транспорт мөхитенә өйрәнһен өсөн, балаларҙы транспортта ташыу ҡағиҙәләренең боҙолоуына юл ҡуймау маҡсатында республикала 17 августан 11 сентябргә тиклем “Иғтибар – балалар!” исемле профилактик сара үткәрелә.


БР Үҙәк һайлау комиссияһы башлығы һайлаусылар менән «тура бәйләнеш» үткәрәсәк // Йәмғиәт | новости башинформ.рф\nБР Үҙәк һайлау комиссияһы башлығы һайлаусылар менән «тура бәйләнеш» үткәрәсәк\n15:08, 22 августа 2013 Йәмғиәт\n27 августа 11.00-12.00 сәғәттәрҙә БР Үҙәк һайлау комиссияһы рәйесе Хәйҙәр Вәлиев менән «тура бәйләнеш» үтә. Республиканың Үҙәк һайлау комиссияһы башлығы 8 сентябрҙә үтәсәк һайлауҙарға ҡағылышлы һорауҙарға яуап бирәсәк.\nАсыҡ форматтағы был диалог 8 800 347 5454 күп каналлы линия телефоны буйынса үтәсәк. Әлеге номер «Башинформсвязь» асыҡ акционерҙар йәмғиәте, «Мегафон» һәм БР «СОТЕЛ» абоненттары өсөн бушлай. Башҡа кеҫә телефоны операторҙары абоненттары өсөн — 8 (347) 250-25-95, бәйләнеш кеҫә телефоны операторы тарифтары буйынса түләнә.\nҺорауҙарҙы алдан 8 (347) 250-67-34 телефоны буйынса бирергә йәки «Тура бәйләнеш» билдәһе менән pressa@cikrb.ru электрон адресына ебәрергә мөмкин.\nҺайлаусыларҙың һорауҙарына яуаптар республика гәзиттәрендә баҫыласаҡ, шулай уҡ БР Үҙәк һайлау комиссияһы сайтында урынлаштырыласаҡ.\nавтор: Мәүлиҙә Яҡупова\nТеги: үҙәк һайлау комиссияһы,һайлауҙар,тура бәйләнеш


Удельно-Дыуанай — Башҡорт Википедияһы\n55°10′24″ с. ш. 55°50′15″ в. д.HGЯO\n80 615 461 101\nУдельно-Дыуанай (рус. Удельно-Дуваней) — Башҡортостандың Благовещен районындағы ауыл. 2010 йылдың 14 октябренә ҡарата халыҡ һаны 1079 кеше. Почта индексы — 453442, ОКАТО коды — 80215861001.\n2010 йыл 14 октябрь 1079 510 569 47,3 52,7\nБлаговещен районы Удельно-Дыуанай ауылы башҡорттарҙың Дыуанай ырыуы ерендә урынлашҡан. Һәр халыҡтың сығышын өйрәнеү фәндә иң ҡатмарлы мәсьәләләрҙең береһе.\nТеге йәки был милләттең барлыҡҡа килеүен күҙ алдына килтереү өсөн этнография, археология, антропология, тел белеме, тарих һәм башҡа фәндәр йәлеп ителә. Улар араһында иң ҡиммәтлеләренең береһе – халыҡтың ырыу составы. Ул бигерәк тә төрки, монгол халыҡтарының хәтерендә ҡалған. Был ғәжәп түгел. Сөнки үҙ затыңдың 7, 12, 14 быуынын белеү был халыҡтарҙа борондан мотлаҡ булған.\nБашҡорттоң 7 ырыуын яттан белмәгән кеше юҡтыр. Әммә ғәмәлдә уларҙың һаны күберәк. Мәҫәлән, Дыуанай ырыуы хаҡында тарихи сығанаҡтарҙа бик аҙ мәғлүмәт һаҡланған. Билдәле ғалим Рим Янғужин, үҙ хеҙмәттәрендә был ырыу хаҡында яҙып ҡалдырған. Тарихи сығанаҡтарҙан күренеүенсә, Дыуанай ырыуы этник йәһәттән Алтайҙа һәм Монголияла йәшәгән төрки ҡәбиләләргә барып тоташа.\nТимур Ильясов, БДУ-ның Башҡортостан тарихы һәм этнологияһы кафедраһы аспиранты: «Әлбиттә, Дыуанай ырыуы бул-ған. Быны бик күп тарихи сығанаҡтар ҙа иҫбатлай, топографик атамалар ҙа раҫлай. Шул уҡ Удельно-Дыуанай ауылы Ҡазан юлына ингән Дыуанай олосон алһаҡ, был админинистратив биләмә 1730 йылдарҙа уҡ булған. Һәм ул тап Дыуанай ырыуы ерҙәрен үҙ эсенә алған. Этнографтар билдәләүенсә, был ырыу Үҙәк Азияла формалашҡан, артабан Урта Азияла төрөкләшкән. Хатта шул да мәғлүм: татар-монгол ғәскәре менән дыуанай-ҙар Ҡара диңгеҙгә тиклем барып етәләр. Дыуанайҙарҙың йылҡысы ырыу-ара бүленеше булғанлығы ла билдәле. Был факттарҙың барыһы ла ҡасандыр Дыуанайҙар-ҙың ҙур һәм көслө ырыу булғанлығын иҫбатлай».\nАрхивтарҙа 17, 18 быуаттарҙа Бөрө ҡалаһы тирәһендә Дыуанай олосо булыуы хаҡында материалдар һаҡланған. Быны урыҫ телен-дә баҫтырылған 16, 18 быуаттағы сығанаҡтар ҙа раҫлай. Мәҫәлән, Петр Иванович Рычковтың яҙмаларында ла Дыуанай олосо, ырыуы хаҡында телгә алына. Ә бына артабан 19 - 20 быуат баштарында тупланған этнография һәм архив материалдарында Дыуанай ырыуы хаҡында мәғлүмәттәр табылмаған. Һәм Дыуанай ырыуының яҙмышы хаҡында теүәл генә итеп берәү ҙә беҙгә мәғлүмәт бирә алманы. Әммә шуныһы билдәле – Дыуанай ырыуын тарихсылар түбәнге Ағиҙел башҡорттары, тип атаған һәм Благовещен районының Удельно-Дыуанай ауылы тап ошо ырыу ерҙәрендә урынлашҡан.\nУдельно-Дыуанай ауылы барлыҡҡа килеүе менән 17 быуатта Өфө ҡалаһының, әлеге Октябрь революцияһы урамында урынлашҡан ҡатын-ҡыҙҙарҙың Рождественский монастыренә бурыслы. Дини ҡорам ҡарамағына Ағиҙел йылғаһы үҙәнендәге Дыуанай бушлыҡтары бирелә һәм монастырь унда үҙенең крепостной крәҫтиәндәрен күсереп ултырта. Шулай итеп, башта был төбәктә Монастр-Дыуанайы ауылы барлыҡҡа килә.\nИван Семенов: «Михаил батша Указы менән монастырҙарҙа крепостной крәҫтиәндәрҙе тотоу тыйылғас, улар иреккә сыға һәм ҡайҙа теләй шунда төпләнә. Бер нәмә лә булмаған был ерҙәр административ бүленеш буйынса Ҡазан юлы Башҡорт түбәһе Дыуанай пустоштары тип атала. Батша хөкүмәтенеке булған был ерҙәргә Монастыр-Дыуанайы ауылынан 12 ғаилә күсеп килә лә инде» 17 быуаттың тәүге яртыһында нигеҙ һалынған Удельно-Дыуанай ауылы бик тиҙ үҫешә. Быға Ағиҙел йылғаһының һәм Ҡазан юлының яҡынлығы ла булышлыҡ итә.\n18 быуат башына ауылда йәмғеһе 320 кеше йәшәгән, тип архив документтарында теркәлгән. Урмандарға һәм уңдырышлы ерҙәргә бай Дыуанай бушлыҡтарына Рәсәйҙең үҙәк губернияларынан да бик күптәр күсеп килә. Ауылдың артабанғы үҫешенә Благовещен баҡыр эретеү заводының асылыуы ла этәргес көс бирә.\n1827 йылда ауылда ике класлы мәктәп асыла. 19 быуат аҙағына тиклем унда тик малайҙар ғына уҡый. Ҡыҙҙарҙы ата-әсәләр уларға уҡыу кәрәкмәй тип мәктәпкә ебәрмәй. 20 быуат башында фельдшер-акушерлыҡ пункты асыла. 1951 йылдан Удельно-Дыуанайҙың 7 йыллыҡ мәктәбе төп белем биреү учреждениеһы итеп үҙгәртелә.\nӘлеге ваҡытта Удельно-Дыуанайҙа 513 йорт иҫәпләнә. Ауылда йәшәүселәрҙең 80 проценты урыҫтар. Башҡорттарҙан бында 24 кеше йәшәй.\n↑ Благовещен районының ижтимағи-сәйәси гәзите «Йәйғор».  2016 йылдың 4 март көнөндә архивланған.\nhttps://ba.wikipedia.org/w/index.php?title=Удельно-Дыуанай&oldid=1130452 ҡабул ителгән\nБыл бит һуңғы тапҡыр 15:35 27 апрель 2022 үҙгәртелгән.


Радий Хәбиров: Үзбәкстан - Башҡортостандың күптәнге партнёрҙарының береһе // Сәйәсәт | новости башинформ.рф\n17:39, 15 ноября 2018 Сәйәсәт\nӨФӨ, 2018 йыл, 15 ноябрь. /«Башинформ» мәғлүмәт агентлығы, Азат Ғиззәтуллин/.\nБөгөн Башҡортостан-Үзбәкстан мөнәсәбәттәре бөтә йүнәлештәр буйынса тиерлек үҫешә. Беҙҙең мәҙәниәтебеҙ, телдәребеҙ, рухи тамырҙарыбыҙ уртаҡ. Беҙҙе ислам, берҙәм төрки донъяһы берләштерә. Башҡортостан Башлығы вазифаһын ваҡытлыса башҡарыусы Радий Хәбиров Үзбәкстандың Рәсәйҙәге илсеһе Ботиржон Асадов менән осрашыуҙа ошо хаҡта һөйләне.\n«Кисә Өфөлә уҙған саралар («Үзбәкстанға сәйәхәт ит!» проекты сиктәрендә мәҙәни-рекреацион мөмкинлектәр, гастрономик, эко- һәм тау саңғыһы туризмы менән таныштырыу) Үзбәкстанды тағы ла яҡынданыраҡ белергә, бик күп билдәһеҙ факттарҙы асырға мөмкинлек бирҙе», — тип билдәләне Радий Хәбиров.\nРеспублика етәксеһе һүҙҙәренсә, Башҡортостан үҙ-ара туристик ағымды үҫтереү менән ҡыҙыҡһына, ә «TERRA BASHKIRIA» бренды республикабыҙҙан ситтә танылыу яулай бара. 2017 йыл йомғаҡтары буйынса, Башҡортостан менән Үзбәкстан араһында тауар әйләнеше 65 миллион АҠШ доллары тәшкил иткән. Өҫтәүенә унда 85 процент — Башҡортостан тауарҙары экспорты. Үзбәкстан Башҡортостандың сауҙа партнерҙары — 124 ил араһында — 15-се, Бойондороҡһоҙ Дәүләттәр Берләшмәһе илдәре араһында бишенсе урында тора. «Өфө — Ташкент» тура авиамаршруты асылған», — тип һөйләнеләр төбәк башлығының матбуғат хеҙмәтендә.\n«Әлбиттә, тауар әйләнешен үҫтереү өсөн мөмкинлектәр бар икәнен аңлайбыҙ. Үзбәкстан партнерҙары менән сәнәғәт кооперацияһына әҙербеҙ. Республикалағы байтаҡ предприятиелар һеҙҙең илгә сифатлы продукция оҙатырға әҙер», — тине Радий Хәбиров.\nҮзбәкстан илсеһе Ботиржон Асадов Рәсәй Президентының уларҙың иленә сәфәре барышында мәғариф һәм төбәк-ара форумдар уҙғарылыуын билдәләне. Ике дәүләт төбәктәре форумы барышында ҡул ҡуйылған килешеүҙәр пакеты 2 миллиард долларҙан ашыу тәшкил итә. Улар — инвестиция килешеүҙәре, сауҙа, экспорт, импорт, үҙ-ара тауарҙар менән тәьмин итеү.\nҮзбәкстан шулай уҡ республиканың аграр һәм медицина университеттары менән бер нисә килешеүгә ҡул ҡуйҙы. Башҡортостанда бөтәһе 230-ға яҡын Үзбәкстан студенты белем ала, уларҙың 54-е — Башҡорт дәүләт медицина университетында.\nТеги: Радий Хәбиров, Башҡортостан, тышҡы бәйләнештәр, халыҡ-ара хеҙмәтәшлек


БАЛАЛАРҒА АРАҠЫ ҺАТҺАҢ…\nБалиғ булмағандарға берәмләп алкоголь продукцияларын һатыу ѳсѳн штраф ун тапҡырға арттырылды.\n2012 йылдың 12 ноябрендәге Федераль законға ярашлы, Рәсәй Федерацияһының Административ хоҡуҡ боҙоуҙар тураһында кодексына үҙгәрештәр индерелде. Улар балиғ булмағандарға берәмләп алкоголь продукцияһы һатҡан ѳсѳн административ яуаплылыҡҡа ҡағыла.\nАтап әйткәндә, был тәңгәлдәге закондан ситләшкән осраҡта административ штрафтар граждандарға 5 мең һумдан 50 мең һумға тиклем, вазифалы кешеләргә 20 меңдән 200 меңгәсә, юридик шәхестәргә 100 мең һумдан 500 мең һумға тиклем арттырылды.\nБынан тыш, административ яуаплылыҡҡа тарттырылып та, 180 кѳн эсендә алкоголь продукцияһын яңынан һатып тотолған һатыусы РФ Енәйәт кодексының 151.1-се статьяһы буйынса енәйәти яуаплылыҡҡа тарттырыла. Бындай осраҡтарҙа хоҡуҡ боҙоусыны бер йылға тиклем холоҡ тѳҙәтеү эштәренә йәлеп итеү язаһы ла ҡарала. Шулай уҡ ул ѳс йыл дауамында ниндәйҙер вазифа биләү йәки берәй эшмәкәрлек алып барыу хоҡуғынан да мәхрүм ителә.\nБалиғ булмағандар һәм йәштәрҙең хоҡуҡтарын контролдә тотоу буйынса ҡала прокуратураһы маҡсатлы эш алып бара.\nСибай ҡалаһы прокурорының


Ҡала көнө өфөләр өсөн, моғайын, иң шатлыҡлы һәм күңелле байрамдыр. Ә быйыл байрам айырыуса күңелле үтте. Беренсенән, көн бик матур торҙо. Иртәнән алып ҡояш яҡтыртты, ә термометр уҡтары 20 градустан юғары күрһәтте. Икенсенән, байрамды ойоштороусылар ҡалабыҙ халҡы өсөн ысын бүләк әҙерләгән - Өфөгә Рәсәй күләмендәге бер нисә йондоҙ килде: "Город 312" һәм "ЛАВА" төркөмдәре, йырсылар Оксана Почепа (элекке Акула) менән Леона.\nКонцерт барған Ленин исемендәге майҙанға иҫәпһеҙ-хисапһыҙ кешеләр йыйылды: балалары менән ғаилә парҙарынан һәм үҫмерҙәрҙән алып пенсионерҙарға тиклем.\nКонцертты билдәле Рәсәй виджейҙары Арчи һәм Настя Борисова алып барҙы. Улар тамашасы менән аралашты, төрлө конкурстар ойошторҙо. Ғөмүмән, сәхнәлә ысын профессионалдар эшләүе тойолдо.\nТамаша башланыр алдынан матбуғат конференцияһы үткәрелде, унда беҙгә, журналистарға, йондоҙҙар менән аралашыу һәм уларҙан концертта өфөләрҙе нимә көтөүе хаҡында белешеү мөмкинлеге бирелде. Йырсы Оксана Почепа йондоҙҙарға ғәмәлдә ниндәй тамашасы алдында сығыш яһау мөһим булмауы хаҡында әйтеп үтте. Концерт - ул һинең ғүмерең, яҡшы артист, профессионал, сәхнәгә сыға һәм эшләй, тине ул.\n- Артистар эшкә тотонорға һәм бөтә булмышын, һәләтен һалып эшләргә тейеш, - тип коллегаһын йөпләне "Город 312" төркөмө солисы Ая.\nБаҡһаң, Өфөгә килгән бөтә йондоҙҙар концерттың күңелле, дәртле үтәсәгенә шикләнмәгән икән.\n- Беҙ концертты ойоштороусыларға беҙҙе бында килтергәндәре өсөн ҙур рәхмәт әйтергә теләйбеҙ, - тине "Город 312" төркөмөнөң бэк-вокалсыһы Дим. - Беҙ өфөләр беҙҙең сығышыбыҙҙан ҡәнәғәт ҡалыр, тип ышанабыҙ.\nШулай итеп, беренсе булып сәхнәгә "ЛАВА" төркөмөнән дүрт мөләйем ҡыҙ сыҡты. Улар ике генә йыр йырланы: "Вова" һәм "Здесь". Тәүге йырҙы тамашасылар төркөмгә ҡушылып йырланы.\nИкенсе булып йырсы Леона сығыш яһаны. Был йәш ҡыҙҙың үҙ альбомы бар, ул илебеҙҙә һәм унан ситтә лә ярайһы уҡ билдәлелек яулап өлгөргән. Үҙ сығышын ул "Заболела тобой" йырынан башланы. Өфөләргә ул тағы бер нисә йырын йырлап ишеттерҙе.\nЙырсы Оксана Почепа айырыуса дәртле сығыш яһаны. Тамашасыға ул Акула булараҡ билдәле. Үҙенең йырсы карьераһын ул 14 йәшендә башлай. Күп йырҙары ысын хитҡа әйләнгән. Оксана, һәр музыкаль стилдә эшләргә мөмкин, тип иҫәпләй. Сығышын ул иң билдәле "Я убегаю" йырынан башланы.\nКүпмелер ваҡыт Оксана йондоҙҙар офоғонан юғалып торҙо һәм күптән түгел генә әйләнеп ҡайтты, хәҙер ул Акула түгел. Күрәһең, ниндәйҙер ижади кризис булғандыр инде. Оксана Почепа үҙенә илһам биреүсе төп сығанаҡ булып мөхәббәт тороуы хаҡында әйтеп үтте. Өфө концерты өсөн махсус рәүештә ул "Слова" тип аталған яңы йырын әҙерләгән, шулай уҡ башҡа билдәле йырҙарын да башҡарҙы. Оксана туҡтауһыҙ тамашасы менән аралашты һәм бөтәһен дә үҙе менән бергә йырлауын үтенде.\nИң һуңғы булып сәхнәгә "Город 312" төркөмө күтәрелде. Өфөлә егеттәр инде өсөнсө тапҡырына сығыш яһай һәм ҡалабыҙҙы бик яратыуҙары хаҡында белдерҙе. Үҙ уңыштарының сере ал-ял белмәй хеҙмәт итеүҙә, тине егеттәр.\n- Беҙҙең өсөн иң мөһиме - эш, - тип һөйләй Ая. - Беҙ һәр музыкаль стилдә эшләй алабыҙ. Иң мөһиме, был беҙгә ҡыҙыҡлы булһын һәм үҙебеҙ өсөн ниндәйҙер яңылыҡ асырға мөмкин булһын.\nКонцертта "Город 312" төркөмөнөң "Девочка, которая хотела счастья", "213 дорог", "Фонари" кеүек киң билдәле йырҙары һәм уларҙың гимны булып торған "Небо в алмазах" йыры яңғыраны. Өфөләр өсөн махсус рәүештә улар "Невидимка" һәм "Не хочу тебя терять" тигән ике яңы йыр ҙа башҡарҙы.\nҮҙ сығышын "Город 312" "Останусь" йыры менән тамамланы, заманында ошо йыр менән улар үҙҙәрен бөтә илгә танытҡайны. Ошо ваҡытта Ленин исемендәге майҙан күген байрам салюты яҡтыртты.


Балтас районы Түбән Ҡарыш ауылында Мәүлит байрамына йыйылдылар\n30 Ноябрь 2018, 18:35\nБыл изге сара 2008 йылда асылған “Яңы тормош” мәсетендә үтте. Ә мәсет төҙөлөүенә халыҡ ошо ауылда тыуып үҫкән булдыҡлы ир уҙаманы Ринат Ғәлимовҡа рәхмәтле. Мәүлит байрамында ҡатнашыу сауап икәнен белгәнгә, бик күп халыҡ йыйылған.\nМәсеттең имам-хатибы Ғәйнулла Бәҙретдинов был көндө пәйғәмбәр хөрмәтенә салауаттар әйтеү, уның рухына бағышлап доғалар ҡылыу, ихласлыҡ күрһәтеү сауаплы эш икәнлеге тураһында һөйләне. Юғары Ҡарыш ауылы имам-хатибы Фәнәүи Ғаббасов та халыҡты иманлы булырға саҡырҙы, изге теләктәр теләне. Сарала мөнәжәт әйтеүселәр, балалар тәрбиәләүҙә әсәйҙәрҙең роле тураһында һөйләүселәр булды. Ошо мәсеттә дини белем алған бер төркөм мөслимәләр Мөхәммәд пәйғәмбәрҙең аяныслы тормошон бәйән итте, салауат та әйтте.\nМәүлит байрамына Иҫке Балтас ауылының “Ихлас” төркөмө мөнәжәтселәре лә саҡырылғайны.\nСарала бик күптәр сығыш яһаны. Һәр мөнәжәт, бәйет әйткән, телмәр тотҡан кеше пәйғәмбәребеҙ күрһәткән юлдан барыусылар артһын, тормошобоҙ имен булһын, мәсеттәрҙән аҙан тауышы яңғырап торһон\n, тигән теләктәрен белдерҙе.


Һуңғы еңеүегеҙ булмаһын! » Архив газеты "Йәшлек"\nЙоҡо ялҡауҙы ярата.\nӘсәй, өйрәт әле!\nҺуңғы еңеүегеҙ булмаһын! Башҡортостан\nРеспубликабыҙҙың талантлы йәш граждандарын йыл һайын тантаналы рәүештә ҡотлау матур йолаға әүерелеп китте. Бынан 13 йыл элек булдырылған Әҙәбиәт, сәнғәт һәм архитектура өлкәһендәге Шәйехзада Бабич исемендәге республика дәүләт йәштәр премияһы төбәгебеҙҙең һәләтле йәштәре өсөн эшләүгә, ижад итеүгә ҙур стимул булып тора. Был премия ла бит республикабыҙ үҫешенә әһәмиәтле өлөш индергән йәш яҙыусыларҙы, рәссамдарҙы, артистарҙы, музыканттарҙы, архитекторҙарҙы һәм режиссерҙарҙы дәртләндереү маҡсатында булдырылған.\nОшо көндәрҙә Республика йортонда Әҙәбиәт, сәнғәт һәм архитектура өлкәһендәге Шәйехзада Бабич исемендәге республика дәүләт йәштәр премияһын тапшырыу тантанаһы үтте. Йәш таланттарҙы бүләкләүҙә БР Президенты Мортаза Рәхимов, БР Хөкүмәте Премьер-министры Раил Сарбаев, уның урынбаҫары, БР мәҙәниәт һәм милли сәйәсәт министры Илдус Илешев, БР Йәштәр сәйәсәте буйынса дәүләт комитеты рәйесе Салауат Сәғитов, ведомство һәм ойошмалар етәкселәре ҡатнашты.\n– Шағир һәм йәмәғәт эшмәкәре Шәйехзада Бабич иҫтәлегенә булдырылған премияның лауреаты тигән юғары дәрәжәне республикабыҙ ижади йәштәренең 55 вәкиле йөрөтә. Башҡортостандың данлы улының эстафетаһын ҡулдарына алып, ышаныслы тотоп барырға һәләтле йәштәребеҙ булыуы ҡыуаныслы.\nБашҡортостандың киләсәге йәштәр ҡулында икәнен беҙ бик яҡшы аңлайбыҙ. Республика етәкселеге талантлы йәштәрҙе иғтибарынан, ярҙамынан ҡалдырмай, уларҙың матди һәм торлаҡ шарттарын яҡшыртыуға булышлыҡ итә, – тине Раил Сарбаев, лауреаттарҙы тәбрикләп.\nДәүләт йәштәр премияһына дәғүә итеүселәр һанының йылдан-йыл арта барыуы төбәгебеҙҙә һәләтле йәштәрҙең күп булыуын дәлилләй. Быйыл, мәҫәлән, 15 кеше конкурс комиссияһына документын тапшырған. Шулар араһынан ике кеше һәм бер ижади коллективҡа ғына юғары дәүләт премияһына лайыҡ булыу бәхете йылмайҙы. Улар – Йәшлек гәзитенең әҙәбиәт һәм сәнғәт бүлеге мөдире, шағирә Лариса Абдуллина, Стәрлетамаҡ ҡалаһының 1-се һанлы балалар художество мәктәбе директорының уҡытыу hәм тәрбиә эштәре буйынса урынбаҫары Гүзәл Мөхәмәтйәрова һәм Башкиргражданпроект проект институты хеҙмәткәрҙәре Дмитрий Мавродиев, Тәнзилә Дулатова, Руслан Девятов, Андрей Мануилов, Руслан Йәнбәковтарҙан торған архитекторҙар төркөмө. Гәзитебеҙҙең алмаштырғыһыҙ журналисы, билдәле шағирә, өс шиғри йыйынтыҡ авторы Лариса Абдуллина Еләк тәме шиғырҙар, Уйлыларҙы уйландырып публицистик йыйынтыҡтары өсөн республикабыҙҙа йәштәр өсөн булдырылған иң юғары премияға лайыҡ булды. Хөрмәтле коллегабыҙҙы ошо ҙур уңышы менән ихлас күңелдән ҡайнар ҡотлайбыҙ һәм еңеүҙәренең һуңғыһы булмауын теләйбеҙ.\nЛариса Абдуллина: Күктәргә рәхмәтлемен – шиғриәтле яҙмышымды Башҡортостан менән бәйләгәне өсөн! Беҙҙә ең һыҙғанып ижад итеү өсөн бөтә мөмкинлектәр ҙә бар, йәштәр өсөн бар юлдар ҙа асыҡ. Был ҡаҙанышым бер минең генә түгел, ә әсәйемдең, балаларымдың һәм Йәшлек гәзитенең еңеүе, – тип рәхмәт һүҙҙәрен үҙе ижад иткән шиғыр юлдары аша еткерҙе. Аҡ тирмә кейеҙ коллекцияһын ижад иткәне өсөн лауреат булған рәссам Гүзәл Мөхәмәтйәрова был еңеүенең артабанғы ижадында ҙур яуаплылыҡ өҫтәүен һыҙыҡ өҫтөнә алды. Ә инде Өфө-Арена универсаль спорт аренаһы проектын әҙерләүгә индергән өлөштәре өсөн иң-иң тип билдәләнгән йәш архитекторҙарҙан торған ижади коллектив та ҡыуаныстарын һәм ғорурлыҡтарын йәшермәне.\nПрезидентыбыҙ Мортаза Рәхимов Башҡортостандың киләсәге йәштәр ҡулында булыуын билдәләп, лауреаттарға уңыштар теләне. Республика башлығының БР Хөкүмәтенә Башкиргражданпроект проект институты хеҙмәткәрҙәренә 50 мең һумлыҡ премияны бишеһенә бүлеп түгел, ә һәр береһенә бирергә, тип ҡушыуын да билдәләп үтергә кәрәк. Раил Сарбаев лауреаттарға: Был еңеүегеҙ һеҙҙең ижадығыҙҙы тағы ла илһамландырһын, – тигән теләген еткерҙе.\nРеспубликабыҙҙа халыҡ шағиры Шәйехзада Бабичтың рухын онотмайҙар. Уның исеменә тапшырылған премия ла халҡыбыҙҙың йолаларын һаҡлау, ижади йәштәребеҙҙе хөрмәт итеү, уларҙың әҙәбиәт һәм сәнғәт өлкәһендәге уңыштары менән һоҡланыу – быға асыҡ миҫал.\nавторы: Нур | 28 июня 2008 | | Фекерҙәр (0)\nЮғары бүләк яңы илһам һәм дә ...\nӨфөнөң Конгресс-холында тәүге тапҡ ...\nБабич кемдәрҙе үҙ итер?


“Һәр ниғмәт, бәрәкәт эйәһенең үҙ көнләшеүсеһе бар” » "Йәшлек" гәзите\nГазета "Йәшлек" » Махсус бит » Тормош юлдары ҡатмарлы » “Һәр ниғмәт, бәрәкәт эйәһенең үҙ көнләшеүсеһе бар”\n“Һәр ниғмәт, бәрәкәт эйәһенең үҙ көнләшеүсеһе бар”\nйәки Күҙ тейеүҙең хаҡ нәмә икәнен үҙ елкәмдә татығаным\n“Балаҡайымды ҡулһыҙ ҡалдырма инде, Аллам, зинһар! Һауығыу бир инде, Хоҙайым!” – әсәйемдең ҡулдарымды бер туҡтауһыҙ һыйпап, һәрмәп, эргәмдә шыбырлап ултырыуы ҡолағыма салынды. Тик йоҡонан айный алмай, оҙаҡ ҡына аҙапланып яттым. Бер нисә көн элек һул усымда бәләкәс кенә төйөр барлыҡҡа килде. Һыйыр һауғанға ышҡылып, уртаға ярылды ла, эренләй башланы. Беләҙек һөйәге тирәһенә сабыртма сыҡты. Иң ҡыҙығы – уң ҡулымдан да әҫпе йүгерҙе. Фельдшер кәңәше буйынса, Вишневский майы һөртөп ҡараныҡ, эренде һурҙырыр өсөн яраға алоэ япрағы бәйләнек – хәл яҡшырманы. Бөгөн, түңгәктәй ҡабарып шешкән ҡулдарымды күреп, әсәйемдең ҡото осто – таң һыҙылғанын да көтмәй, ҡала дауаханаһына елдерә инек.\nТаңғы сәғәт дүрттә ҡабул итеү бүлмәһе ишектәрен саҡ астыра алдыҡ. “Сәғәт етелә килегеҙ”, – тип күҙҙәрен тырнап ҡаршы алған хеҙмәткәрҙең беҙҙе бороп ебәреү теләге инәйемдең яҙғы ташҡын булып дөрөп килеп инеүе менән юҡҡа сыҡты.\nЭренле хирургияла урындар булманы. Таҙа хирургия бүлегенә һалдылар. Был осраҡлы хәл түгел – яҙмыш бүләге икәненә һуңынан ғына төшөндөм.\nЯраларҙы бәйләү бүлмәһендә ялтырап ятҡан хирургия ҡоралдарын күреп, үҙемде триллерҙағы ҡорбандай тойҙом, аҡ халатлы апайҙың ҙур ҡайсы алып, миңә табан ыңғайлауын шәйләгәс, йөрәгем табаныма төштө:\n– Ә ауыртмаҫмы?\n– Әллә инде, әллә инде, ҡарарбыҙ… – был һүҙҙәр иҫемде юйҙы.\nНишатырҙың зәһәр еҫен һиҙеп, һушымды йыйғанда, шәфҡәт туташы, йылмайып, бот сапты:\n– Үәт, ҡыҙҙар, шаяртырға ла ярамай. Клиникала беренсе тапҡырмы ни?\n– Эйе. Тәүгә.\n– Нисәнсе класта уҡыйһың?\n– Ҡунаҡҡа барып һыйыр һауҙыңмы әллә ауыл ҡыҙымы? Ҡурҡма, ауыртмаҫ, – ҡайсы менән яраны ҡатҡан тиренән таҙартты.\n– Ауылдан. Көн дә һауам.\n– Мммм, шәптекәй икәнһең. Маладис. Нисәүҙе?\n– Дүрт һәүкәш беҙҙә. Минән һыйыр еҫе киләме әллә?\n– Юҡсы. Был һинең ней… һыйыр сәсәгенә оҡшаған. Ҡулда яра булһа, “һә” тигәнсе йоға. Мин үҙем ауылға әхирәтемә барып, ҡыҙыҡ күреп, имсәк тартып ҡарарға булдым да, эләктереп ҡайттым. Борсолма, тиҙ төҙәлерһең.\nҠытыршыланған ҡулдарҙы ацетилсалицил майы менән һылап, бинт менән урап, өмөтләндереп, ҡатын мине палатаға оҙатты.\nЛәкин, ҡыҙғанысҡа ҡаршы, өмөттәр аҡланманы. Сәғәт һайын һалынған уколдарҙың фәтүәһе бөтөнләй булманы. Шештән бармаҡтарым бөгөлөү һәләтен юғалтты. Сабыртма артабан таралыуын белде. Хәҙер инде иңбашымаса шырауланған кеҫәртке тиреһе менән ҡапландым. “Артабан шулай барһа, оҙаҡламай тотош тәнем ағасҡа әйләнәсәк”, – был уйҙан тәнем эҫеле-һыуыҡлы булып китә.\nАп-аҡ стеналы палата. Тәҙрә төбөндә бушлыҡ – гөл үҫтереү бында тыйыла. Тәҙрә быялаһы ҡалын пленка менән көпләнгән – бер ни күренмәй. Дарыу тирткән тамыҙғысҡа текәлеп ятҡанда, моңло тауыштың ят лөғәттә ниҙер һуҙып көйләүен тыңларға әүәҫләндем. Ауылыбыҙҙа мәсет булмағанлыҡтан, был яғымлы яңғыраштың аҙан икәнлеген белмәй инем әле. Алла йорто эргәлә генә шул – юл аша ғына урынлашҡан.\nДауаханалағы ун етенсе көнөмдө ҡаршы алып, сираттағы һөҙөмтәһеҙ иртәнге процедураларҙан һуң тамам төшөнкөлөккә бирелгән башымды эйеп, коридор буйлап китеп барғанда, кемдеңдер йомшаҡ ҡына ҡағылыуына туҡтап, күҙемде күтәрҙем. Аҡ яулыҡ ябынған өлкән йәштәге апайҙың йөҙөндә нур балҡый. Бығаса уны осратҡаным юҡ ине, күрәһең, яңы ғына дауаханаға ингән.\n–Туғанҡайым, һылыуҡай, ни булды? Сырхап киттеңме? – ул бинтҡа төрөлгән “бүкәндәр”емә ымланы.\n– Эйе, аллергия, тиҙәр, – ҡул ишаратынан оялып, уны һыртҡараҡ йәшерергә маташам.\n– Ииии, туғаным, ниндәй аллергия булһын?! Күҙ тейгән һиңә. Шул ғына. Кискә табан палатама кил, йәме. Бөгөн – шәмбе. Барыһы ла ҡайтышып бөтәсәк. Өшкөрөрмөн, иншалла. Үҙең менән бер сынаяҡ һыу, әҙерәк тоҙ ал.\n“Был әбекәйҙәр бөтә сирҙең башын күҙегеүҙән күрә”, – тип үҙ алдыма көлөмһөрәһәм дә, яңы таныштың тәҡдимен кире ҡаҡмаҫҡа ҡарар иттем. “Сихәтләнмәҫмен инде, ҡайҙан. Зыяны ла булмаҫ, моғайын”, – тип уйланым.\nМәрзиә апай, ысынлап та, палатаһында бер үҙе генә ине. Мине ултырғысҡа ултыртып, үҙе бер-ике аҙым алыҫ баҫты ла, Ҡөрьән сүрәләрен уҡый башланы: “Әғүүҙү билләәәһи минәш-шайтаанир-ражиим. Бисмилләәһир-рахмәәәнир-рахиим…”. Талғын тауышҡа күҙ үҙенән-үҙе йомолдо. Мин сикһеҙ рәхәтлек даръяһына сумдым…\n– Күҙ тейеү ул тиклем үк ҡаты булмаған. Ләкин бер аҙ тәтегән бары… – Мәрзиә апайҙың тауышына һиҫкәнеп уяндым. – Берәйһе ҡулыңды маҡтағандыр, – тип дауам итте ул фекерен.\nЭйе шул, ҡапыл хәтеремә “йылт” итеп килеп төштө: бәйләмем менән булышып ултырғанда, йомош йомошлап, бер ауылдашыбыҙ инде. “Ҡайһылай тигеҙ бәйләйһең, бик матур килеп сыға”, – тип эшемә һоҡланды ул. Өләсәйем элек-электән был әбейҙе өнәп етмәне, ҡарсыҡтың күҙе ҡаты, тип гел һуҡранды. Ә бит фәҡәт ул килгәндең икенсе көнөнә үк сырхап киттем…\nМәрзиә апайға рәхмәт әйтеп, палатама ҡайттым, өшкөртөлгән һыуҙы бисмиллә әйтеп күтәреп эстем дә, йоҡларға яттым. Ә иртә-ә-ә-н… Ни ғәләмәт был? Шеш ҡайтҡан. Сейәләй ҡыҙарған сабыртманың эҙе лә ҡалмаған. Бәхетемдән ултырып иланым.\nДүшәмбелә килгән дауалаусы табиптың ғәжәпләнеүе хаттин ашты. Мөғжизәле һауығыуҙың серен белергә теләп, оҙаҡ хитлашты, һорашып йөҙәтте:\n– Б-ә-ә-әй, был ни ғиллә? Ике көн элек һинең менән нимә эшләргә белмәй, баш ваттым. Мөмкин булмаған хәл! Нимә ашаның? Ниндәй дарыу эстең? Аңлатып бир әле, зинһар!\nТабиптарҙың доға көсөнә ышанмауы билдәле бит инде, мыҫҡыл ителеүҙән тартынып, дөрөҫөн әйтмәнем, белмәмешкә һалыштым.\nШул уҡ көндө мине өйгә ҡайтарҙылар. Мәрзиә апайға тағы бер ҡат рәхмәтемде белдерәйем тип, йүгереп барҙым, тик палатаһында ҡотҡарыусымды тапманым. Процедура алырға сыҡҡандыр.\nЯман, ҡаты күҙле кешеләр тураһында халыҡ араһында күп риүәйәт бар. Динебеҙҙә лә күҙегеүҙең ысынбарлыҡта урын алғаны иҫбатлана. “Ниәтләнгән эшегеҙ уңышлы тамамланһын өсөн, уны сер итеп тотоғоҙ, сөнки, хаҡтыр ки, һәр ниғмәт, бәрәкәт эйәһенең (үҙ) көнләшеүсеһе бар”, – тип киҫәткән Мөхәммәт ғәләйһис-сәләм. Күҙ тейеү – хаҡ нәмә, тигән хәҙис бар тағы ла. Эйе шул, был һүҙҙәрҙең раҫ икәнен тиҫтә йыл элек үҙ елкәмдә татыным.\nСығыу ваҡыты 11-04-2016, 12:02 | Ҡаранылар: 758\nӨй эйәһенең ҡотомдо алғаны


Рөстәм Хәмитов Өфө һәм Стәрлетамаҡ митрополиты Никонды «Башҡортостан Республикаһы алдындағы хеҙмәттәре өсөн» ордены менән бүләкләне // Йәмғиәт | новости башинформ.рф\nРөстәм Хәмитов Өфө һәм Стәрлетамаҡ митрополиты Никонды «Башҡортостан Республикаһы алдындағы хеҙмәттәре өсөн» ордены менән бүләкләне\n11:36, 2 октября 2015 Йәмғиәт\nРөстәм Хәмитов Өфө һәм Стәрлетамаҡ митрополиты Никонды «Башҡортостан Республикаһы алдындағы хеҙмәттәре өсөн» ордены менән бүләкләне Фото: Андрей Старостин\n1 октябрҙә Республика йортонда Башҡортостан Башлығы Рөстәм Хәмитов Рус православие сиркәүенең Мәскәү патриархатындағы Башҡортостан митрополияһы башлығы, Өфө һәм Стәрлетамаҡ митрополиты Никон менән осрашты. Осрашыуҙа конфессия-ара мөнәсәбәттәр, 2016 йылда Мәскәү һәм бөтә Русь патриархының Башҡортостанға сәфәрен ойоштороу мәсьәләләре һәм башҡа темалар ҡаралды.\nРөстәм Хәмитов митрополитты 65 йәше ҡотланы һәм уны «Башҡортостан Республикаһы алдындағы хеҙмәттәре өсөн» ордены менән бүләкләне.\n– Ошо ҙур награданы үҙемдең генә түгел, православие руханиҙарының да хеҙмәттәрен баһалау тип ҡабул итәм, – тине митрополит Никон. – 26 августа Башҡортостанда хеҙмәт итеүемә 25 йыл тулды. Бик күп эштәр башҡарылды. Православие руханиҙарының һәм мосолмандарҙың бурысы кешеләрҙең рухи донъяһын байытыуға, мәҫәлән, сиркәүҙәр һәм мәсеттәр төҙөүгә генә ҡайтып ҡалмай тип иҫәпләйем. Беҙ күп милләтле республикабыҙҙа тыныслыҡты һәм тотороҡлоҡто һаҡлауға ярҙам итәбеҙ.\n– Халыҡтың рухиәтен һаҡлау, мохтаждарға ярҙам күрһәтеү буйынса өҙлөкһөҙ эш алып барыуығыҙ өсөн һеҙгә сикһеҙ рәхмәтлебеҙ, – тип билдәләне Рөстәм Хәмитов. – Тыныслыҡ, именлек, төрлө конфессияларҙың үҙ-ара аңлашып йәшәүе бик мөһим. Һис шикһеҙ, һеҙҙең менән оҙаҡ эшләйәсәкбеҙ әле.\nТеги: дин,конфессия-ара хеҙмәттәшлек,бр башлығы


17-се ҙур гонаһ\n← 16-сы ҙур гонаһ 76 оло гонаһ\nАвтор: хафиз Шәмсетдин әҙ-Ҙәхәби 18-се ҙур гонаһ →\nҠөрьәндә фәхишәлек арҡаһында юғалыуға дусар булған Лут халҡы тураһында тарих һөйләнелә.\nБөтә мосолман халҡы ла ләүәттең ҡурҡыныс гонаһ икәнен яҡшы белә. Аллаһы Тәғәлә әйтә: "Ниңә һеҙ ирҙәргә якынлык ҡылып, Раббығыҙ һеҙҙең өсөн булдырылған ҡатындарығыҙҙан ситләшәһегеҙ..." (Шуғара, 165-166).\nЛәүәт зина ҡылыуҙан күпкә аҙғыныраҡ һәм ҡурҡынысыраҡ. Был йәһәттән Аллаһ илсеһе (саллаллаһу ғәләйһи үә сәлләм) шулай тигән: "Кем бының менән шөғөлләнә (ҡылыусыларҙы, ҡылырға мәжбүрләүсене һәм бының менән файҙаланыусыларҙы) үлтерегеҙ.\n"Лут халҡы шөғөлләнгән менән шөғөлләнеүселәргә Аллаһтың ләғнәте төшһөн Ибн Ғәббәс (радиаллаһу ғәнһү) һөйләй: "Был гонаһ менән шөғөлләнеүселәр өсөн иң бейек бина табырға һәм уларҙы шунан ташлап, һуңынан таш менән бәргесләргә кәрәк".\nАллаһ илсеһе (саллаллаһу ғәләйһи үә сәлләм): "Бер ҡатын икенсеһе менән енси бәйләнешкә инһә, быш зина ҡылыу тип һанала (ҡатындарҙың бер-береһе менән енси яҡынлығы - зина ҡылыу, мүсәхәҡә, лесбиянство)".\nШәфиғиҙәр (Имам Шафиғи (рәхмәтуллаһу ғәләйһи) нигеҙ һалған хоҡуҡи мәктәп) зина ҡылыу менән гомосексуализм өсөн яза бер үк тип һанай.\nСығанағы — «https://ba.wikibooks.org/w/index.php?title=17-се_ҙур_гонаһ&oldid=19449»\nБыл бит һуңғы тапҡыр 16:58 21 май 2018 үҙгәртелгән.


Татыу ғаилә - ил ҡото\n13 Сентябрь 2019, 17:12\nТыуған яғыбыҙҙы күркәмләндереү именлеген һаҡлау, байлығын арттырыу өсөн ғүмерҙәрен намыҫлы хеҙмәттә үткәргән Флүрә һәм Салауат Йәрмөхәмәтовтар 19 сентябрҙә алтын туйҙарын билдәләй.\nҒүмер аҡҡан һыу кеүек, әле генә мөхәббәт яҙы осраштырып, ярһыу даръяһында никах йортонда еткереп, бәхетле пар яҙмыш карабында оло тормош юлына сыҡһа, бөгөн ярты быуат ғүмер үтеп тә киткән.\nИнде тын алышынан, күҙ ҡарашынан аңлашҡан 80-гә яҡынлашҡан инәй менән бабайҙан бәхет серен төпсөнәм. “Һүҙ менән әйткәндә уның сере ябай ғына –бер-береңә иғтибарлы, ихтирамлы булыу. Ә ғәмәлдә “тормош юлдары ҡатмарлы” тип йырҙа ла йырлана бит, ана шул саҡта үҙеңдән бигерәк эргәңдәге ғәзиз кешеңде хәстәрләү зарур. Йәшлек хис-тойғоларын һаҡларға тырышыу, яҡыныңдың ҡарашын, эшен, мауығыуын хөрмәтләү – бәхеткә юл. Һәр хәлдең ыңғай яғын күрә белеп, Аллаһ тәғәләгә рәхмәтле була белергә кәрәк. Шуға күрә ата-бабаларҙың, милләтебеҙҙең матур йолаларын һаҡлап, балаларға дөрөҫ тәрбиә биреү мотлаҡ”, - тип йәштәргә нәсихәтен дә еткерҙе ололар.\nЭйе, хәҙерге замандағы йәшәү рәүеше, никахтар тарҡалыуына ҡараһаң, тәрбиәнең әһәмиәте ҙур икәнлегенә инанаһың. Бөгөн олоһона ла, йәшенә лә Йәрмөхәмәтовтар кеүек бәхетле ғаиләләрҙән татыу йәшәргә, йорт ҡотон һаҡларға өйрәнергә лә өйрәнергә әле. Һуғыш осоро балалары Салауатулла Миңнулла улы һәм Флүрә Хәкимйән ҡыҙының да яҙмышы еңел булмай, аҡһаҡал менән ағинәй оҙон ғүмер юлында оло тормош һабағы ала, тәжрибә туплай.\nҮҙ парын табып, бәхет серен асҡан, ғаилә усағын һөйөү уты менән һаҡлаған Йәрмөхәмәтовтар ике ир азаматы үҫтерә. Атай-әсәй өсөн иң мөһиме – балалар бәхете. Оләсәй-олатай менән үҫкән бала быуындар бәйләнешен нығыта. Флүрә апай ҡәйнәһе менән 14 йыл бергә йәшәй, уға ҡәҙер-хөрмәт күрһәтә.\nБәхетле булыу өсөн, Аллаһы тәғәләгә таянып, йолаларҙы һаҡлап, ихлас күңелдән изгелектә булырға кәрәклеген үҙҙәренең тормош юлы менән иҫбатлаған ололарға тирә-яҡтағыларға өлгө булып, иҫәнлектә-һаулыҡта тағы оҙаҡ йылдар йәшәргә яҙһын.


Радий Хәбиров легаль булмаған таксиҙарҙы тикшерергә ҡушты - Правительство Республики Башкортостан\nБашҡортостан Башлығы Радий Хәбиров ҡала һәм төбәк-ара пассажир ташыусы легаль булмаған таксиҙарҙы тикшерергә ҡушты. Был хаҡта ул республика Хөкүмәтендә үткән оператив кәңәшмәлә белдерҙе.\nТемаға ҡайтанан туҡталырға мәжбүр иткән төп сәбәптәрҙең береһе – уҙған аҙнала Силәбе өлкәһендә теркәлгән авария. Юл-транспорт фажиғәһендә дүрт кеше һәләк була, өсәүһе – Сибай ҡалаһы кешеләре.\nОператив кәңәшмәлә Өфөлә легаль булмаған пассажир ташыусылар туҡталыштары аныҡ билдәле, тип белдерелде. Төбәк етәксеһе махсус рейд үткәрергә, законһыҙ такси хужалары менән һөйләшергә һәм эштәрен рәсмиләштерергә кәрәклеген аңлатырға ҡушты. Эшҡыуарҙарҙың мотлаҡ лицензияһы, автомобилдең техник торошо тураһында документы булырға тейешлеген һыҙыҡ аҫтына алды.


Башҡортостанда бизнесты хеҙмәтләндереү үҙәктәре барлыҡҡа килә\n5 Март 2018, 22:36\nБашҡортостан Хөкүмәте Премьер-министры Рөстәм Мәрҙәнов сираттағы Хөкүмәт Президиумы ултырышын үткәрҙе. Унда «Башҡортостан Республикаһында бизнесты хеҙмәтләндереү үҙәктәрен ойоштороу тураһында» һорау ҡаралды.\n– «Бәләкәй бизнес һәм эшҡыуарлыҡҡа булышлыҡ итеү» өҫтөнлөклө федераль проектҡа ярашлы, бизнес һәм дәүләт власының үҙ-ара эш итеүен үҫтереү өсөн яңы формат һәм сервистар ойошторолдо. Был үҙәктәр эшҡыуарҙарға эш башлағанда уны еңеләйтергә мөмкинлек бирә, – тип хәбәр итте БР-һы Хөкүмәте Премьер-министры урынбаҫары – республика Хөкүмәте Аппараты етәксеһе Илшат Тажетдинов. – 2017 йылдың декабрендә Башҡортостан Башлығы Рөстәм Хәмитов «Башҡортостан Республикаһында бәләкәй һәм урта эшҡыуарлыҡҡа булышлыҡ итеү өсөн сервис моделен йәлеп итеү» өҫтөнлөклө проекттың паспортын раҫланы.\nПлан буйынса 2019 йыл аҙағында бындай хеҙмәтләндереү үҙәктәре республика ҡалаларында һәм моноҡалаларҙа барлыҡҡа киләсәк.\nХөкүмәт Премьер-министры Рөстәм Мәрҙәнов эште республиканың банк учреждениелары менән берлектә яҡын арала көйләргә саҡырҙы.


Башҡортостанда йәшәүселәргә торлаҡҡа аҡса туплау өсөн 12 йыл самаһы ваҡыт кәрәк // Иҡтисад | новости башинформ.рф\nБашҡортостанда йәшәүселәргә торлаҡҡа аҡса туплау өсөн 12 йыл самаһы ваҡыт кәрәк\n15:25, 29 февраля 2016 Иҡтисад\nБашҡортостанда йәшәүселәргә торлаҡҡа аҡса туплау өсөн 12 йыл самаһы ваҡыт кәрәк Фото: Андрей Старостин\nӨФӨ, 2016 йыл, 29 февраль. /«Башинформ» мәғлүмәт агентлығы, Ольга Мортазина/.\nБашҡортостанда йәшәүселәргә фатир һатып алыуға аҡса туплау өсөн уртаса 11,9 йыл кәрәк. Әммә уларҙың башҡа, шул иҫәптән туҡланыуға һәм торлаҡ-коммуналь хужалыҡ хеҙмәттәренә сығымдары булмаҫҡа тейеш. «Фатирҙар донъяһы» порталы аналитиктары төрлө төбәктәрҙә күсемһеҙ милек өсөн аҡса йыйыуға күпме ваҡыт талап ителәсәген иҫәпләп сығарған. Иҫәпләүҙәр уртаса хеҙмәт хаҡы нигеҙендә яһалған.\nШулай итеп, республика 25 мең һумлыҡ уртаса эш хаҡы (2015 йылға Росстат мәғлүмәттәре буйынса) һәм 3,6 миллион һумлыҡ уртаса фатир хаҡы менән торлаҡтың ҡиммәтлелеге буйынса бишенсе урында. Мәскәү, Ҡырым, Севастополь һәм Санкт-Петербург Башҡортостандан алдараҡ тора (18-14 йыл).\nЧукотка, Ненец автономиялы округы, Сахалин, Ямал-Ненец автономиялы округы, Магаданда йәшәүселәр 2,8-3,9 йылда фатир өсөн аҡса туплай ала. Был төбәктәрҙә хеҙмәт хаҡы — 61 000-78 000 һум, күсемһеҙ милек үтә ҡиммәт түгел. Шулай ҙа «нефтселәр» һәм «газовиктар» һуңғараҡ төпләнергә теләгән төбәктәрҙә торлаҡ һатып алыуға өҫтөнлөк бирә, тип асыҡлыҡ индерә эксперттар.


Эфир тулҡындарында - "Шиғриәт минуттары" » "Йәшлек" гәзите\nГазета "Йәшлек" » Медиа » Эфир тулҡындарында - "Шиғриәт минуттары"\nЭфир тулҡындарында - "Шиғриәт минуттары"\nШиғыр кеүек булһын бар\nТормош кеүек булһын\nШулай йәшәргә бит тырыштым\nИкеһен дә бергә һыйҙырып!..\nРәми Ғарипов үҙенең шағирлыҡ тәғәйенләнешен шулай билдәләгән. Булмыштарына шиғри моң һалынған талант эйәләре рух илселәре миссияһын үтәй: шиғриәт, бәҫле һүҙ осҡоно менән тормошобоҙҙо яҡтырта, йөрәктәребеҙҙе сафлыҡ нурына һуғара. Заман заңын үтә лә нескә тойған, йөрәк һыҙланыуҙары аша үткәргән шағирҙар ижады күңелдәрҙә ауаздашлыҡ таба, иң тәрән эске донъябыҙ сөңгөлөнә үтеп инә. Һәм был “Юлдаш” радиоһында ла сағылыш тапмай ҡалмай.\nБашҡорт әҙиптәренең шиғри ижадын халыҡҡа танытыу йәһәтенән “Юлдаш” маҡсатлы эш алып бара. Яҙыусылар союзы ағзаһы булыу-булмауҙың әһәмиәте юҡ, төп баһа – авторҙың үҙ һүҙен әйтә алыуында, һәләтен аса белеүендә.\nРадионың яҙмалар тупланмаһы бик бай: Салауат Юлаев, Мифтахетдин Аҡмулланан башлап, замандаш ижадсыларҙың шиғырҙары, поэмалары ла күренекле актерҙар уҡыуында башҡарылып, музыкаль яҡтан биҙәлеп, фондҡа һалына. Улар, әлбиттә, хәрәкәтһеҙ ятмай, эфирҙа даими яңғырай. Әҙиптәрҙең шиғырҙарын үҙҙәре уҡыуы ла ҙур ҡиммәткә эйә. Башҡортостандың халыҡ шағиры Рәшит Ниғмәтиҙән башлап шиғриәт яланына яңы быуатта ғына аяҡ баҫҡандарҙың да тауыштарын ишеттереп торабыҙ. Ваҡытлы матбуғатта йә нәшриәттә донъя күргән шәлкемдәрҙән тыш, әле бер ҡайҙа ла баҫылмаған әҫәрҙәрҙе лә йәһәтерәк яҙып алып радио тулҡындары аша халыҡҡа еткерергә ынтылабыҙ.\nБайрамдар, юбилейҙар, күренекле даталар күҙ уңынан ысҡындырылмай. Сөнки улар һәр әҙиптең ижади үҫешенә, атҡарған хеҙмәтенә ҡараш ташлап, һығымталар яһау, яңы бурыстар билдәләүҙә бер бейеклек бит. Сентябрь – декабрь айҙарында беҙҙең эфирҙа быйыл “түңәрәк даталарын” туйлаясаҡ Таңсулпан Ғарипова, Лилиә Һаҡмар, Әхмәҙин Әфтәх, Йомабикә Ильясова, Йыһат Солтанов, Фәнил Күзбәковтың шиғри шәлкемдәре яңғыраясаҡ.\n“Юлдаш” тулҡындарында һәр йәкшәмбе иртәнге сәғәт 9-сы 10 минуттан һуң хөрмәтле тыңлаусыларҙы “Шиғриәт минуттары” көтә.\nЯҙма вариантын беҙҙең рәсми сайтта ла тыңларға мөмкин. Адресы: юлдашфм.рф\nСығыу ваҡыты 19-09-2017, 10:00 | Ҡаранылар: 248\n“Әҫәр – әҙәм өсөн бер ғәжәйеп донъя…”\nИжад донъяһына сәйәхәт– ижади осрашыу